BAGAIMANAKAH API TERHASIL?

Api merupakan salah satu ciptaan Tuhan yang memberi manfaat kepada manusia. Dari zaman dahulu, api digunakan untuk membantu masyarakat menjalankan kehidupan seharian. Aktiviti seperti memasak, mengeringkan pakaian dan lampu pelita merupakan antara manfaat daripada api.

Namun, penghasilan api yang besar memberi kesan buruk kepada manusia. Hal ini kerana, api yang besar akan menyebabkan kebakaran boleh berlaku.  Seringkali kita mendengar kes-kes kebakaran yang meragut nyawa di kaca-kaca televisyen dan di dada-dada akhbar. Kebakaran ini bukan sahaja mengorbankan nyawa, malah memusnahkan harta benda.

Kes kebakaran yang paling sensasi pernah berlaku di Malaysia, telah melibatkan satu pusat tahfiz dan mengorbankan sejumlah besar mangsa. Pada tahun 2020 juga merekodkan beberapa kes kebakaran hutan yang ekstrim di negara Korea Selatan dan Australia yang merugikan negara. Persoalannya bagaimanakah api terjadi?

Terdapat dua konsep yang menerangkan penghasilan api iaitu segitiga api dan ‘fire tetrahedron’.

Segitiga api (Fire triangle) menerangkan bahawa api boleh terhasil apabila hadirnya tiga faktor utama iaitu bahan bakar (fuel), oksigen (O2) dan haba (heat). Manakala, konsep ‘fire terahedron’ menerangkan bahawa kebakaran boleh berlaku apabila wujudnya ketiga-tiga faktor (fuel, oksigen dan haba) dan berlakunya tindak balas kimia antara ketiga-tiga faktor tersebut.

Bahan bakar (fuel) merupakan bahan yang mempunyai kebolehupayaan untuk terbakar apabila hadirnya oksigen dan haba. Bahan bakar boleh hadir dalam bentuk pepejal dan cecair.  Contoh bahan bakar yang boleh didapati dalam bentuk pepejal adalah seperti kayu, kertas dan kain.

Manakala, tinner, cat dan bahan organik merupakan contoh bagi bahan bakar jenis cecair.

Contoh mudah bagi memahami bagaimana ketiga-tiga elemen ini bertindak adalah apabila kita menyalakan pemetik api. Kebiasaannya ‘butane’ menjadi bahan mudah terbakar yang diletakkan di dalam pemetik api. Apabila kita menekan pemetik api, berlaku geseran pada pemetik tersebut menyebabkan haba terhasil. Tindak balas antara ‘butane’, haba hasil geseran, dan oksigen di sekeliling menghasilkan tindak balas yang membentuk api dan mengeluarkan haba ke sekeliling.

Penerangan bagaimana kebakaran boleh berlaku dapat difahami dengan melihat situasi kebakaran yang berlaku di Australia ketika musim panas pada tahun 2019-2021. Pada musim panas tahun tersebut merekodkan suhu harian tertinggi iaitu 50’C dan telah menjadikan hari tersebut merupakan hari paling panas yang pernah dihadapi di sana. Di tambahkan lagi dengan musim kemarau yang teruk.

Suhu sekitar yang panas merupakan keadaan yang ideal untuk kebakaran berlaku.

Pada musim yang kering, pokok bertindak sebagai bahan bakar (fuel) yang baik di samping oksigen di sekitar, memudahkan untuk kebakaran berlaku. Kehadiran ketiga-tiga faktor ini beserta kehadiran angin yang kencang memangkinkan tindak balas antara kesemuanya sehingga menyebabkan kebakaran terhasil dan merebak di seluruh hutan. Keadaan ini telah menjadikan kebakaran yang maha dahsyat sehinggakan musim panas pada tahun tersebut dikenali sebagai “Black Summer”.

Kesimpulannya, api boleh terhasil apabila berlaku tindak balas antara haba, bahan bakar dan oksigen.

Kehadiran api dalam kehidupan dapat memudahkan manusia melakukan aktiviti harian dengan lebih mudah dan selesa. Namun, api juga mampu memberi kesan buruk kepada manusia tika mana api tersebut menjadi terlalu besar sehinggakan tidak dapat dikawal dan terjadilah kebakaran sehingga menyebabkan berlakunya kehilangan dan kemusnahan yang sangat dahsyat.

Ditulis oleh,

Saudara Asmi Syamim, Health, Safety & Environment (HSE)


Kerana Sarang Labah-Labah, Terciptanya Satu Mikrocip Deria Yang Paling Tepat Di Dunia

Sekumpulan pengkaji dari Delft University of Technology di Netherlands telah mengemukakan kajian mereka yang agak menakjubkan kepada dunia baru-baru ini.

Mengambil semula satu petikan ringkas daripada portal SciTechDaily yang melaporkan perihal kajian ini, sekumpulan pengkaji ini berjaya merekabentuk salah satu mikrocip deria yang paling tepat di dunia serta dapat berfungsi dalam suhu bilik yang mana keadaan ini merupakan satu penemuan sangat berguna dalam bidang teknologi kuantum dan penderiaan.

Lebih menakjubkan apabila hasil ini yang merupakan gabungan teknologi nano (nanotechnology) dan pembelajaran mesin (machine learning) telah diinspirasikan oleh sarang labah-labah. Inspirasi ini akhirnya membawa kepada satu kajian yang menghasilkan dapatan besar kepada industri Sains sehinggakan artikel kajian ini diterbitkan dalam satu portal global yang menghimpunkan dapatan kajian luar biasa daripada para pengkaji seluruh dunia.

Korang boleh tekan pautan ini untuk membaca artikel kajian tersebut. https://doi.org/10.1002/adma.202106248

Membaca huraian lanjut di portal SciTechDaily, kajian yang diketuai oleh Richard Norte dan Miguel Bessa ini telah menimbulkan persoalan “Bagaimana mereka boleh terfikirkan idea untuk menggunakan sarang labah-labah sebagai model?”

Lalu, Richard Norte menceritakan bahawa pencetus inspirasi ini bermula ketika fasa ‘lockdown’ baru-baru ini ketikamana beliau melihat banyak sarang labah-labah di teresnya. Pemerhatian beliau pada keadaan ini menyebabkan beliau sedar bahawa sarang labah-labah dapat mengesan getaran dengan sangat baik apabila mereka ingin mengukur getaran di dalam sarang untuk mencari mangsa mereka, tetapi bukan di luar sarangnya.

Memandangkan kumpulan mereka tiada pengetahuan mengenai kerumitan sarang labah-labah, maka, mereka membiarkan pembelajaran mesin (machine learning) membuat proses penemuan-penemuan tersebut.

“Saya dah buat kerja ini dengan lamanya, dan apabila fasa kawalan pergerakan, saya dapati terdapat banyak sarang labah-labah di teres saya. Saat itu saya sedar bahawa sarang labah-labah merupakan pengesan getaran yang sangat baik, di mana labah-labah ingin mengukur getaran di dalam sarang untuk mencari mangsa, dan bukannya di luar. Jadi, mengapa tidak menjalani jutaan tahun evolusi dan menggunakan sarang labah-labah sebagai permulaan model untuk sebuah peranti ultra-sensitif?” – Richard Norte

“Kami tahu bahawa eksperimen dan simulasi ini memerlukan perbelanjaan yang besar dan penggunaan masa yang banyak. Maka, kumpulan kami memutuskan untuk menggunakan algoritma ‘Bayesian optimization’ untuk mencari satu reka bentuk yang baik dengan beberapa kali percubaan.” – Miguel Bessa

Subhanallah! Demikianlah manfaatnya buat mereka yang sentiasa berfikir dan mencari hikmah dalam sesuatu kejadian dan peristiwa.

Biarpun para pengkaji ini bukan Muslim, kesungguhan mereka memikirkan kejadian Allah ini telah menatijahkan sesuatu. Maka, Maha Adilnya Allah, Dia memberikan hasil kepada seluruh manusia berdasarkan kepada kesungguhan mereka. Yang membezakan dengan golongan Muslim hanyalah dapatan keredhaan-Nya.

Tiada salah untuk kita mengambil ilmu dan dapatan daripada mereka bukan Muslim. Kerana sesungguhnya setiap ilmu bermanfaat merupakan cebisan ilmu Allah.

Yang salahnya apabila kita terlalu mengkagumi dan mengagungkan si pengkaji yang dilihat hebat, tanpa mengambil iktibar dan motivasi untuk kita bangkit mencapai kejayaan yang sama demi mengharumkan nama Agama.

Oleh itu, mulai detik ini, ayuh manfaatkan akal, penglihatan dan pendengaran yang Allah kurniakan untuk mencari kebenaran dan merenungi setiap kejadian Allah sehingga menghadirkan rasa syukur kepada-Nya.


Ini sebabnya banjir teruk sekarang!

“Kenapa banjir teruk ni? Selalunya tak banjir macam ni di Selangor walaupun musim tengkujuh. Ni mesti banjir kilat.”

Pasti ramai yang tertanya-tanya dengan situasi semasa banjir di Negeri Selangor kan. Jom kita cuba dapatkan sedikit pencerahan daripada beberapa dapatan di bawah.

Berdasarkan penerangan pakar Meteorologi Negara, Prof. Datuk Dr. Azizan Abu Samah di Astro Awani semalam, seorang pengguna Facebook, iaitu Saudara Arif Atan telah menyimpulkannya dalam satu penulisan di Facebook beliau.

Satu faktor yang menyebabkan berlakunya keadaan hujan dan banjir di Selangor ialah curahan hujan kali ini yang dikatakan empat kali ganda lebih banyak daripada biasa disebabkan oleh tekanan rendah di tengah Semenanjung. Tekanan rendah ini telah menjana hujan secara besar-besaran, yang berlaku di Banjaran Titiwangsa. Kemudian, air hujan ini telah masuk ke sungai-sungai utama di Selangor yang menyebabkan sebahagian besar sungai di paras bahaya. Sungai Selangor yang mengalir dari Kubu Bharu di Timur, dan masuk ke Selat Melaka di Kuala Selangor pun berada di paras bahaya. Lebih memburukkan lagi apabila kawasan Klang berhadapan dengan air pasang besar.

Fenomena banjir kali ini di Selangor dikatakan bukan banjir kilat, tetapi menyamai banjir besar yang pernah melanda Pantai Timur pada tahun 2014. Menurut Prof. Azizan lagi, jumlah hujan terlalu lebat ini memang tidak mampu ditampung oleh Terowong Jalan Raya dan Pengurusan Air Banjir (Lebuhraya SMART).

Boleh dengar penerangan lanjut di pautan berikut : https://www.astroawani.com/video-malaysia/banjir-terburuk-aspek-dari-sudut-pakar-meteorologi-1940461

Susulan penerangan ini, Saudara Arif Atan telah membuat penambahan info untuk mencerahkan lagi tahap kritikal keadaan sekarang. Menurut beliau, lebuhraya SMART ini bukan calang-calang dengan ukuran panjangnya 9.7 KM itu. Ini merupakan terowong lecongan air yang terpanjang di Asia Tenggara dan kedua terpanjang di Asia. Dengan keadaan Lebuhraya SMART sudah tidak mampu menampung jumlah hujan kali ini, maka, dapat dibayangkan bagaimana impak tekanan rendah beserta curahan hujan empat kali ganda telah berlaku di kawasan tulang belakang Semenanjung-Banjaran Titiwangsa sekarang ini.

Penerangan lanjut juga dibuat oleh dua halaman Facebook iaitu Mat Geo dan Omen Necrofis, yang kemudiannya disimpulkan oleh seorang pengguna Facebook, Puan Marhalis Hasan.

Menurutnya, kehadiran taufan telah membawa kepada banjir besar yang berlaku ketika ini. Kebiasaannya, hujan monsun di akhir tahun hanyalah memberi impak kepada Terengganu, Kelantan, Johor dan Pahang. Tetapi, keadaan di Lembah Klang yang turut terkesan adalah kerana hujan yang berlaku sekarang bukannya hujan monsun biasa.

Taufan Rai yang berkelajuan sehingga 260 km/j yang membadai bahagian Selatan Filipina pada tiga hari yang lepas telah menolak pusaran angin laut China Selatan menghampiri Semenanjung membentuk sebuah sistem depresi tropika DT29, iaitu satu bentukan gangguan cuaca dalam musim taufan Pasifik Barat. DT29 ini telah terperangkap di tengah Selat Melaka kerana kekuatannya belum mencukupi untuk bergerak laju, yang menyebabkan ia berlegar lama di perairan luar Selangor. Hal ini telah menyebabkan hujan lebat silih berganti dengan angin kencang di laut dan berpanjangan di kawasan ini. Keadaan ini menyebabkan empangan utama seperti Langat, Semenyih dan Klang Gates perlu melepaskan air bagi mengelakkan strukturnya terlalu lama menampung beban yang melebihi kapasiti. Sekiranya keadaan ini berterusan, ia bakal mengakibatkan gerakan gempa dan pecah.

Boleh baca penerangan lanjut di pautan berikut :

Berkenaan fakta Taufan Rai ini, Prof. Datuk Dr. Azizan Abu Samah juga ada menyebut perihal taufan ini yang menjadi punca kepada bencana yang berlaku di Selangor sekarang.

Membaca pantauan dan perkembangan lanjut tentang situasi semasa di Selangor, seorang pengguna Facebook, saudara Muhammad Syafiq menyatakan bahawa kedudukan sel tekanan rendah yang menjadi faktor utama hujan berterusan di kebanyakan kawasan yang sebelum ini berada di perairan Selat Melaka berhampiran Perak dan Selangor, kini telah bergerak ke arah utara Selat Melaka berpandukan kepada unjuran model ramalan. Kedudukan pusat sistem dikatakan berada di perairan Perak dan Pulau Pinang yang menyebabkan hujan lebat kini lebih tertumpu di Perak dan negeri-negeri utara yang lain serta negeri Pantai Timur. Menjelang esok, keadaan cuaca dijangkakan akan beransur pulih seperti sediakala di kebanyakan kawasan.

Boleh baca lanjut tentang penulisan beliau di pautan berikut :

Walaubagaimanapun, perubahan situasi semasa akan sentiasa berlaku. Semua rakyat Malaysia perlu sentiasa berhati-hati dan kekal waspada dengan keadaan semasa.

Sebagai seorang muslim, kita beriman bahawa setiap sesuatu kejadian itu berlaku dengan kehendak-Nya. Maha Kuasa Allah, tiada sesiapa dapat mengatasinya. Maka, teruslah berdoa memohon kepada-Nya agar dihentikan musibah ini.

Datuk Dr. Zulkifli Mohamad al-Bakri mengajarkan kepada kita dalam postingnya baru-baru ini di laman Facebook beliau tentang satu kisah yang berlaku pada zaman Baginda Rasulullah S.A.W. Dalam kisah tersebut, seorang lelaki telah mendatangi Rasulullah S.A.W dan memohon doa daripada Baginda S.A.W agar Allah SWT menghentikan hujan yang sudah berlarutan selama seminggu sehingga berlaku kerosakan pada jalan dan harta.

Maka, Rasulullah S.A.W berdoa :

Maksudnya : “Ya Allah! (Kami bermohon agar hujan hanya) mengelilingi kami dan bukannya menimpa ke atas kami. Ya Allah! (Alihkan ia) ke atas tempat-tempat tinggi, gunung-ganang dan bukit-bukau, perut-perut lembah, dan tempat tumbuhnya pokok-pokok.”

Lalu, berhentilah hujan dan keluarlah matahari.

Oleh itu, ayuh perbanyakkan doa, istighfar, dan memohon ampun daripada-Nya di kala ini.

Semoga Allah redakan musibah ini dan berikan kekuatan serta kesabaran buat mangsa-mangsa banjir di seluruh Malaysia. Sesungguhnya setiap kejadian itu, pasti terselit hikmah-Nya. Maka, teruslah positif dengan Allah dan bertawakal kepada-Nya. Sesungguhnya hanya Dia Yang Maha Esa berkuasa untuk menyembuhkan sesuatu di dunia ini.

Kredit : Facebook Saudara Arif Atan, Saudara Muhammad Syafiq dan Puan Marhalis Hasan.


NAK ‘GRAD ON TIME’? INI CARANYA UNTUK PELAJAR RAIH HATI PENYELIA!

Pejam celik pejam celik. Dah nak sampai hujung semester dah. Buat pelajar pascasiswazah, waktu nilah kelajuan paling maksimum digunakan bagi memastikan garis masa kajian atas landasan yang benar. Objektif utama untuk ‘grad on time’ mesti dicapai!

Tapi, macam mana kalau kerja semua dah setel, tersekat pula di peringkat penyelia? Macam mana ni?!

Jom kita baca satu perkongsian oleh Dr. Aid Fawzal mengenai situasi ini.

Dalam satu perkongsian Dr. Aid baru-baru ini untuk menjawab aduan seorang rakan follower yang DM beliau menceritakan permasalahannya dengan penyelia persis seperti yang dibangkitkan di awal penulisan ini, beliau telah berkongsi perkara utama yang perlu difahami oleh setiap pelajar pascasiswazah dan satu tips untuk menghadapi situasi ini.

Pelajar perlu faham bahawa tanggungjawab seorang penyelia bukan hanya bersyarah kepada pelajar. Tetapi, mereka juga mempunyai lambakan tugasan lain yang perlu diselesaikan.

Antara tugasannya ialah

1. Mereka bertanggungjawab untuk menyediakan modul, soalan peperiksaan dan kertas cadangan (proposal).

2. Mereka bertanggungjawab untuk menjalankan kajian akademik.

3. Sebahagiannya bertanggungjawab untuk menjadi penasihat/konsultan industri .

Terdapat juga tugasan-tugasan lain yang perlu diselesaikan oleh mereka, tetapi tidak disebutkan dengan terperinci.

Dalam hal menyelia projek para pelajar, tugasan ini hanyalah salah satu tugas daripada tugas-tugas penting yang lain. Malah, seliaan tidak hanya berlaku pada seorang pelajar kerana kebiasaannya seorang penyelia itu akan ada beberapa orang lagi pelajar lain yang diselia dalam masa yang sama.

Lalu, bagaimana ingin meraih perhatian mereka?

Kaedah yang paling utama untuk mendapatkan perhatian penyelia adalah dengan mengajak mereka untuk mengadakan pertemuan (meeting).

Dr. Aid Fawzal telah berkongsi pengalamannya ketika beliau masih bergelar pelajar. Kaedah inilah yang telah digunakan dan sangat berkesan.

Beliau menyatakan bahawa, mereka hanya mengadakan satu pertemuan santai di kedai kopi. Ketika itulah, beliau mengambil kesempatan untuk meminta penyelianya menyemak kerja-kerjanya, sementara beliau pergi membeli kopi. Usai beliau membeli kopi, kerjanya pun sudah selesai disemak.

Beliau amalkan kaedah ini sedari beliau di peringkat ijazah Sarjana Muda sehinggalah ke peringkat Doktor Falsafah. Amalan ini tidak hanya memudahkan kerjanya sebagai seorang pelajar, tetapi juga mengukuhkan hubungan yang baik antara beliau dan penyelia.

ZAMAN KERJA DARI RUMAH

Namun, di fasa pandemik ini, pergerakan kita semakin terbatas untuk ke sesuatu tempat atau mengadakan sebarang pertemuan. Oleh itu, pelajar perlu memanfaatkan teknologi yang ada sebagai medium utama pertemuan secara maya dan menyelesaikan setiap tugasan dengan lancar.

Sudah tentu sepanjang berurusan bersama penyelia, adab dan batas itu perlu dijaga. Setelah selesai sesi, jangan lupa untuk sebutkan kata keramat ‘terima kasih’ kepada penyelia atas kesudian meluangkan masanya. Malah, mesej atau emelkan juga ucapan ‘terima kasih’ kepada penyelia setiap kali berhubung untuk sebarang urusan.

KESIMPULAN

Dr. Aid menutup perkongsiannya dengan menitipkan satu pepatah yang perlu dititikberatkan oleh para pelajar.

“Yang tua dihormati, yang muda disayangi.”

Pepatah ini memberi satu mesej bahawa penghormatan yang diberikan kepada penyelia, pasti akan menatijahkan disayangi oleh mereka.

Amacam? Semangat tak lepas baca ni? Mesti semangatkan! Terus bergerak, jangan tangguh-tangguh. Paling utama, teruskan berdoa kepada Allah supaya penyelia dibukakan hati untuk utamakan kerja korang untuk disemak. Jangan sedih-sedih okay! (sambil senyum dengan semanis-manisnya).

Semoga korang terus berjaya di lapangan masing-masing!


IMPAK FENOMENA PERUBAHAN IKLIM, KITA KESUNTUKAN MASA!

Perubahan iklim adalah fenomena global yang berlaku secara ketara dalam tiga dekad yang lalu. Ia merujuk kepada perubahan besar yang berlaku terhadap suhu, hujan, salji atau corak angin yang terjadi sejak dahulu lagi.

Perubahan iklim ini berlaku disebabkan dua faktor utama iaitu faktor semula jadi dan tindakan manusia itu sendiri. Aktiviti seperti penebangan hutan, pertambahan jumlah kenderaan, pelepasan gas rumah hijau, pembangunan industri yang tidak terancang dan pembangunan yang tidak lestari adalah antara faktor yang menyumbang kepada berlakunya perubahan iklim.

Peningkatan pelepasan gas rumah hijau terutamanya dalam bentuk karbon dioksida (CO2), metana (CH4), nitrus oksida (N2O) dan gas seperti klorofluorokarbon (CFC) dan lain-lain boleh menyebabkan perubahan suhu persekitaran, cuaca yang melampau dan kenaikan paras air laut. Perubahan iklim yang terlalu ekstrem juga mengakibatkan bencana alam seperti banjir yang bukan sahaja memberi kesan kepada manusia, malah kepada kehidupan biodiversiti seperti flaura dan fauna.

Kenaikan paras laut akan memburukkan lagi tahap dan tempoh banjir di sesebuah kawasan.

Dengan menidakkan kejadian bencana yang berlaku di kawasan luar bandar, bencana banjir yang disebabkan oleh perubahan iklim memberi kesan yang amat mendalam kepada penduduk di kawasan bandar. Ramai sarjana mendapati kawasan bandar adalah sumber utama kepada pelepasan gas rumah hijau yang menyebabkan berlakunya pemanasan global. Perubahan iklim juga memberi cabaran yang jauh lebih serius kepada negara kerana pendekatan kapitalistik terhadap penggunaan sumber asli, pengeluaran, penggunaan, dan juga pelupusan sisa yang semakin meningkat.

Kesan perubahan iklim lebih ketara berlaku di kawasan bandar disebabkan oleh kepadatan penduduk dan nilai infrastruktur, aset dan ekonomi yang tinggi.

Senario perubahan iklim berupaya meningkatkan kebolehubahan dan peningkatan jumlah hujan yang boleh mengakibatkan bencana banjir yang lebih besar dan kerap.

Banjir di beberapa negeri baru-baru ini menunjukkan jangkaan manusia yang mengatakan banjir besar akan berlaku setiap seratus tahun perlu disangkal. Hal ini kerana, dengan perubahan iklim yang berlaku dan keadaan bumi yang semakin menua merungsingkan pakar untuk meramal bila dan di mana banjir besar itu akan berlaku walaupun kini pelbagai teknologi dibangunkan. Selagi teknologi itu dicipta oleh manusia, selagi itulah ia terlepas daripada kesempurnaan.

Bencana alam seperti banjir tetap terus berlaku pada masa akan datang. Namun, manusia boleh melakukan pencegahan, mitigasi, kesiapsiagaan menghadapi bencana demi mengurangkan dampak sesuatu bencana itu. Abad ke-21 dikenali sebagai century of the city dan ramai sarjana sudah mula menyeru dunia untuk melakukan perubahan dalam perancangan bandar untuk menangani perubahan iklim yang menjejaskan kelestarian bandar.

Malaysia adalah antara negara yang menandatangani Rangka Kerja untuk Tindakan Hyogo 2005–2015 dan Rangka Kerja Sendai untuk Pengurangan Risiko Bencana 2015–2030. Ia menunjukkan komitmen kerajaan untuk mengurangkan risiko bencana, kelemahan dan kos kerugian bencana ke arah menjadi negara yang lebih selamat, berdaya tahan dan berdaya huni.

Oleh itu, semua pihak perlu berganding bahu untuk mengurangkan risiko bencana. Perkara ini perlu bermula dengan usaha ke arah pembangunan lestari yang boleh mengurangkan keberangkalian berlakunya bencana alam seperti banjir. Agak klisye seruannya, tetapi apa lagi yang boleh dikatakan kalau itu sahaja yang benar?

Pihak berkuasa tempatan yang mempunyai kuasa dalam perancangan bandar perlu meneliti semula kawasan yang dirasakan tidak sesuai untuk pembangunan. Kerjasama dengan agensi kerajaan lain perlu disinergikan agar perancangan bandar mengambil kira konsep pembagunan lestari. Pendidikan berkaitan langkah mitigasi perubahan iklim dan kesiapsiagaan rakyat menghadapi banjir perlu diperhebatkan dengan mendapatkan kerjasama pelbagai pihak seperti agensi kerajaan, Badan Bukan Kerajaan, universiti awam dan swasta, syarikat swasta dan orang awam.

Usaha yang dimainkan oleh pertubuhan dan badan bukan kerajaan harus dipuji kerana mereka selama ini turut membantu kerajaan dalam menyampaikan ilmu pengetahuan kepada rakyat berkenaan isu yang melibatkan perubahan iklim dan wilayah polar.

Yayasan Penyelidikan Antartika Sultan Mizan (YPASM) yang bakal menyambut ulang tahun ke-10 penubuhannya telah banyak menjalankan program dan aktiviti kolaborasi bersama universiti tempatan seperti Universiti Teknologi Mara (UiTM) untuk memberi kesedaran dan pendidikan kepada orang awam berkaitan isu perubahan iklim dan wilayah polar. Usaha YPASM bukan sahaja dapat memberi kesedaran orang awam terutamanya belia terhadap isu berkaitan perubahan iklim dan wilayah polar, malah ia dapat menarik minat golongan muda dalam aspek pendidikan sains.

Kini, dunia tidak mempunyai masa yang banyak untuk memastikan perubahan iklim tidak berlaku secara drastik. Orang awam adalah golongan majoriti dan seharusnya memainkan peranan masing-masing dan tidak mengharapkan kerajaan semata-mata untuk mengubah segalanya. Ia bermula dengan tindak-tanduk manusia itu sendiri dalam penjagaan alam sekitar seperti tidak membuang sampah merata-rata, tidak melakukan aktiviti pembakaran terbuka dan lain-lain. Selain itu, semua pihak termasuk orang awam perlu mempersiapsiagakan diri menghadapi bencana banjir dengan cara mendapatkan maklumat berkaitan dengan banjir, menyelamatkan diri dan ahli keluarga, menyediakan pelampung atau bot, menyediakan peralatan kit perubatan, meletakkan kenderaan di kawasan tinggi sebelum banjir, menyediakan stok makanan yang mencukupi dan sebagainya.

Semua yang dinyatakan ini bukan boleh menghalang banjir tetapi setidak-tidaknya mengurangkan penderitaaan manusia apabila bencana banjir itu tiba tanpa diduga.

Penulis Pensyarah Dasar Awam di Fakulti Sains Pentadbiran dan Pengajian Polisi, UiTM Cawangan Pahang Kampus Raub


Kerana peperiksaan, pelajar Jepun ini tekad membunuh!

“Saya tak kenal siapa yang saya tikam. Saya cuma nak timbulkan kekacauan dan mati sebab belakangan ini saya jadi tak berapa bagus dalam pembelajaran. Saya sedang persiapkan diri ke Universiti Tokyo untuk menjadi doktor. Tetapi, gred saya semakin merudum dan saya hilang keyakinan diri. Sekiranya saya tidak berjaya menjadi doktor, saya fikir akan membunuh seseorang dan menanggung rasa bersalah ini sementara melakukan Seppuku (budaya bunuh diri di Jepun sebagai tanda maaf dan menebus maruah atas kegagalan).  ”

Demikianlah alasan yang diberikan oleh seorang pelajar di Jepun yang berumur 17 tahun setelah dia menikam tiga orang yang tidak dikenalinya di Universiti Tokyo baru-baru ini.

Setelah membaca berita ini, min teringat juga satu kes pembunuhan berprofil tinggi yang pernah menggegarkan India pada tahun 2017. Kes pembunuhan ini sangat misteri dan melibatkan seorang pelajar sekolah rendah berumur 7 tahun yang dikelar lehernya di dalam tandas sekolah. Setelah beberapa bulan penyiasatan dijalankan, akhirnya tertangkap seorang pelajar sebagai suspek utama pembunuhan tersebut yang akhirnya dia sendiri mengaku bahawa pembunuhan itu dilaksanakan tanpa niat ingin membunuh mangsa tetapi hanyalah kerana dia ingin menimbulkan tragedi yang boleh menundakan hari peperiksaan dan mesyuarat guru bersama ibu bapa di sekolah itu. Ketakutan pada prestasinya yang merudum telah mendorong dia melakukan pembunuhan itu.

Kejadian ini telah didokumentarikan dalam siri Netflix, “A Big Little Murder”.

Allahu rabbi. Kerana prestasi sendiri, manusia lain yang tidak bersalah telah menjadi mangsa tanpa mereka sedari.

Sebenarnya, bukan hanya dua kes yang berlaku berpunca daripada hal sebegini. Tetapi, sudah banyak kes yang sama pernah berlaku di Negara-negara luar, apatah lagi di Negara Jepun. Semangat ingin berjaya dan tekanan ingin mencapai cita-cita telah mendorong mereka melakukan sesuatu di luar kewarasan tika mana yang dihasratnya itu tidak tercapai.

Yang membunuh tidak kenal siapa yang dibunuh. Yang dibunuh tidak kenal siapa yang membunuh. Semuanya berlaku secara rawak dan mengikut nasib seseorang. Kekejaman ini terjadi demi kepuasan peribadi. Sadis, sungguh sadis.

Jika ditenung lebih dalam mengenai iktibar daripada kejadian-kejadian sebegini, hakikatnya kerana tiada pergantungan dan kepercayaan kepada Tuhan Yang Maha Esa menjadi penyumbang kepada perilaku-perilaku ini. Tikamana manusia semakin hanyut dalam ombak kehidupan dan tiada tempat untuk berpaut, tika itulah manusia akan bertindak melulu demi menyelamatkan diri dan memenuhi kepentingan diri.

Di Malaysia, mungkin kita tidak pernah dikejutkan dengan kes pembunuhan kerana kegagalan peperiksaan dan seumpamanya. Tetapi, sebenarnya tanpa kita sedar, berapa ramai di kalangan kita yang cuba membunuh diri kerana merasakan diri tidak berguna dan gagal menyesuaikan diri dengan ahli masyarakat yang ada. Buktinya, kita dapat lihat bagaimana fenomena bunuh diri rakyat Malaysia menggegarkan kita ketika fasa PKP sebelum ini. Faktor kegagalan dalam mendapatkan pendapatan, dibuang pekerjaan, dan stres dengan kehidupan semasa telah menyumbang kepada niat dan tindakan membunuh diri sebahagian rakyat Malaysia.

Islam mengajar setiap umat manusia untuk bersungguh-sungguh mengejar kejayaan. Oleh sebab itulah, dalam laungan azan, Allah hadirkan kalimah “hayya a’lal falah” iaitu “Marilah menuju kejayaan” sebagai tanda seruan utama Allah kepada kita semua. Tetapi, Islam tidak mengajar kita untuk terlalu ekstrem dalam tindakan sehingga melanggar batas syariat, apatah lagi sehingga mencederakan manusia lain apabila tidak dicapai apa yang diinginkan.

Allah mengajar konsep doa, usaha dan tawakal kepada-Nya dalam usaha kita meraih kejayaan. Teruskan berusaha sehabis baik dengan kudrat yang kita ada, di samping itu perbanyakkan ibadah dan doa kepada-Nya. Akhir sekali, hadirkan rasa tawakal kita kepada Allah kerana sesungguhnya hanya Dia penentu segala dapatan akhir dalam kehidupan hamba-Nya.

Oleh itu, wahai adik-adikku, belajarlah tanpa culas dengan niat kejayaan hanya kerana Dia Yang Maha Esa. Sentiasa tingkatkan pergantungan kepada Dia dan balikkan aduan kepada Dia Yang Maha Besar sekiranya sesuatu yang diharapkan itu tidak tercapai. Pasakkan sentiasa dalam hati dan fikiran bahawa Allah takkan pernah mensia-siakan usaha hamba-Nya. Pasti ada hikmah dan kejayaan yang lebih besar sedang Dia rencanakan untuk kita kerana sesungguhnya perancangan Allah itu berasaskan kasih sayang-Nya yang Agung.

Semoga kita semua sentiasa dibimbing sepanjang menjadi pelajar di bumi Allah yang luas ini. InshaAllah.

Jadi, korang jangan stres-stres ya. Kalau stres sangat, ambil sekejap masa dan buat apa-apa aktiviti yang korang suka. Lepas tu, mula balik kerja dan sesi pembelajaran korang. Okay!

Sumber :

1. Student, 17, arrested after three people stabbed near University of Tokyo ahead of entrance exam | The Japan Times

2. Netflix’s Murder Documentary “A Big Little Murder” Streaming Restrained In India – The Tennessee Tribune (tntribune.com)


KENALI SAINTIS WANITA MALAYSIA PENEMU LOHONG HITAM DI GALAKSI NGC 1448

Sekali lagi saintis wanita Malaysia ini mengharumkan nama negara dengan anugerah yang dirangkul baru-baru ini. Namanya yang mula dikenali pada tahun 2017 kerana satu penemuan yang begitu menakjubkan ketika penyelidikan doktor falsafahnya dalam bidang astrofizik, sehingga mendapat liputan meluas media di seluruh dunia.

Prof. Madya Dr. Nur Adlyka binti Ainul Annuar.

Tiga hari lepas, beliau telah menerima anugerah kategori sains, teknologi, dan digital daripada ‘Women of the Future Awards South East Asia’ kerana sumbangannya yang luar biasa dalam ilmu sains dan perlu diangkat sebagai contoh kepada anak muda supaya gigih mengejar cita-cita.

‘Women of the Future Awards South East Asia’ merupakan sebuah inisiatif untuk menyokong dan menyambut kejayaan wanita muda yang luar biasa, dimulakan di United Kingdom pada tahun 2006 oleh Pinky Lilani CBE DL. HRH The Countess of Wessex.

Siapa Prof. Madya Dr. Nur Adlyka binti Ainul Annuar sebenarnya? Jom kita kenali siapa beliau.

Kini, Prof. Madya Dr. Nur Adlyka binti Ainul Annuar merupakan seorang Associate Professor di Universiti Kebangsaan Malaysia. Beliau yang merupakan anak kelahiran Muar, Johor ini telah ditawarkan biasiswa Jabatan Perkhidmatan Awam pada tahun 2008 untuk melanjutkan pengajian di peringkat Ijazah Sarjana Muda dalam bidang Sains di United Kingdom dan memperoleh kelas pertama dalam bidang yang diceburi iaitu bidang Fizik dan Astrofizik daripada University of Sheffield, UK.

Kemudian, beliau meneruskan pengajian ijazah Doktor Falsafah dalam bidang Astrofizik di Pusat Astronomi Ekstragalaktik, Jabatan Fizik, Universiti Durham, UK dengan tajaan oleh Majlis Amanah Rakyat Malaysia (MARA). Ketika pengajiannya itu, beliau juga merupakan salah seorang saintis teleskop X-ray NASA (National Aeronautics and Space Administration, USA).

Ketika pengajian doktor falsafahnya, beliau menjalankan penyelidikan berkaitan “active supermassive black holes” di alam semesta, yang merupakan lohong-lohong hitam yang sekurang-kurangnya sejuta kali lebih berat daripada matahari kita dan aktif ‘memakan’ objek yang berada di sekitarnya.

Tumpuan penyelidikannya adalah untuk mencari “active supermassive black holes” yang tersembunyi kerana ditutupi gas dan habuk yang tebal. Pencarian ini amat penting bagi membantu manusia memahami bagaimana lohong-lohong hitam di alam semesta mengembang, kemudian memberi kesan kepada galaksi yang mereka duduki. Beliau yang merupakan ketua penyelidik telah menggunakan NuSTAR (Nuclear Spectroscopic Telescope Array), iaitu teleskop yang dapat mengesan sinaran-X daripada objek-objek dan berupaya menembusi gas dan habuk tebal tersebut.

Hasilnya, sebuah galaksi berdekatan dengan bumi yang mengandungi “active supermassive black holes” berjaya ditemui, iaitu Galaksi NGC 1448. Lohong hitam tersebut ditemui berada di tengah-tengah galaksi tersebut, dalam jarak 38 juta tahun cahaya daripada galaksi kita. Biarpun secara nombor kasarnya kelihatan jauh daripada kita. Hakikatnya, dalam dunia astronomi, jarak ini dikira sangat dekat kerana keadaan saiz alam semesta kita yang sangat besar.

Subhanallah! Hebat!

Dua perkara yang min dapat simpulkan di sini.

Oleh itu, jangan pernah merasa bangga diri dan melupakan Dia Yang Maha Esa. Sesungguhnya, pengetahuan kita sangatlah terbatas. Masih banyak perkara tersembunyi yang tidak kita ketahui. Dan sudah pasti itulah peranan kita untuk terus terokainya dan mencari mesej cinta-Nya dalam setiap pertemuan tersebut.

Maka, ambillah kejayaan Prof. Madya Dr. Nur Adlyka binti Ainul Annuar ini sebagai semangat dan motivasi untuk kita membentuk kejayaan penerokaan kita dalam bidang yang diceburi. Selamat maju jaya!

2. https://ukmsarjana.ukm.my/main/lihat_profil/SzAyMjI1NA==


Malaysia dan Chile Terus Perkukuhkan Kerjasama Dua Hala Melalui Sains Polar

SANTIAGO, 9 Februari 2022 – Malaysia dan Chile terus mengukuhkan hubungan dua hala melalui kerjasama saintifik dalam Penyelidikan Polar. Kerjasama antara penyelidik Polar Malaysia dan Chile ini telah bermula sejak tahun 2006 dan terus berkembang apabila institusi penyelidikan kedua-dua negara menandatangani Memorandum Persefahaman pada tahun 2014, dengan pertambahan kerjasama saintifik dan penerbitan kertas kerja saintifik secara bersama. Lebih daripada sepuluh penyelidik dan pelajar pasca siswazah daripada Malaysia telah menjalankan ekspedisi penyelidikan saintifik menggunakan stesen penyelidikan milik negara Chile. Lebih istimewa, pada tahun 2014 seramai lapan orang delegasi Malaysia telah dijemput secara rasmi oleh Kedutaan Besar Chile di Malaysia, untuk menyertai satu ekspedisi ke Antartika bersempena dengan sambutan Ekspedisi Saintifik Chile ke Antartika kali ke-50.

Terkini untuk tahun 2022, Dr. Siti Aqlima Ahmad, Profesor Madya dari Makmal Teknologi Eco-Remediasi, Jabatan Biokimia, Fakulti Bioteknologi dan Sains Biomolekul, Universiti Putra Malaysia telah berangkat ke Santiago, Chile sebelum meneruskan ekspedisi saintifik ke Antartika dengan kerjasama Universidad de Megallanes. Beliau akan menetap di pangkalan milik negara Chile iaitu Stesen Bernardo O’Higgins, Antartika bagi menjalankan penyelidikan selama 40 hari bermula 24 Februari sehingga 4 April 2022. Dr. Siti Aqlima akan menjalankan penyelidikan berkaitan pembangunan teknologi hijau di Antartika bagi membendung masalah perubahan iklim. Beliau menggunakan mikrob tanah dan air Antartika yang berpotensi untuk menyerap tumpahan minyak di lautan dan daratan jika berlaku kemalangan. Di samping itu, beliau juga menjalan pemantauan biodiversiti mikroplastik di dalam air di lautan Antartika.

Dana untuk menjalankan ekspedisi ini telah diterima oleh Dr. Siti Aqlima melalui Yayasan Penyelidikan Antartika Sultan Mizan (YPASM). YPASM yang akan menyambut sambutan ulang tahun kesepuluh penubuhan pada 2022. YPASM telah ditubuhkan oleh Kerajaan Malaysia untuk menggalakkan program penyelidikan saintifik di wilayah Polar, sehingga kini YPASM telah memberikan dana penyelidikan bernilai lebih daripada RM 6 Juta kepada penyelidik-penyelidik tempatan.

Sebelum berangkat ke Antartika, satu perjumpaan telah dianjurkan oleh Kedutaan Besar Malaysia di Chile pada 9 Februari 2022 antara Dr. Siti Aqlima dan Encik Francisco Berguño, Pengarah dan Ketua Bahagian Antartika, Kementerian Luar Negeri Chile. Turut hadir, Tuan Yang Terutama Abu Bakar Mamat, Duta Besar Malaysia ke Chile dan Prof. Madya Dr. Claudio Gomez, Pengarah Center for Research and Antarctic Environmental Monitoring (CIMAA), University of Magallanes.

Dalam perbincangan tersebut, Duta Besar menzahirkan kepada Kerajaan Chile, komitmen Malaysia terhadap pemuliharaan sumber Antartika dan kerjasama institusi penyelidikan antara kedua-dua negara untuk terus aktif dalam ekspedisi penyelidikan saintifik di benua tersebut. Malaysia turut yakin dengan kerjasama erat ini, lebih banyak program penyelidikan berimpak tinggi dapat dijalankan terutamanya dalam isu-isu berkaitan perubahan iklim dan ancaman biodiversiti.

Kedutaan Besar Malaysia di Chile turut bersedia untuk memberi kerjasama penuh dalam memudahcara tiga ekspedisi penyelidikan saintifik oleh saintis-saintis Malaysia di bawah tajaan YPASM ke benua Antartika pada tahun ini.

-Siaran Media ‘Sultan Mizan Research Foundation’ 11 Februari 2022

Sumber gambar : FB ‘The Travel Store Malaysia’.


TUKANG JAHIT INI CIPTA PEMBARIS SENDIRI, D’ATHIRAH MAGIC RULER!

Setelah melihat kesusahan anak muridnya untuk melukis pola jahitan, maka terciptalah ‘D’Athirah Magic Ruler’ pada tahun 2016. Demikianlah, ilham yang Allah berikan kepada anak kelahiran Kuching, Sarawak yang berusia 39 tahun ini, iaitu Nur ‘Athirah Razali.

Menurut laporan Bernama, sebanyak 15 jenis pembaris pola telah berjaya dihasilkan oleh Nur ‘Athirah antaranya untuk  jahitan pakaian wanita, seluar lelaki, pakaian tradisional Melayu dan pakaian kanak-kanak dengan lebih 1,000 pembaris pola telah dijual pada harga antara RM95 hingga RM160 untuk setiap pembaris.

Menyingkap sedikit latar belakang Nur ‘Athirah Razali, beliau pernah mempunyai akademi jahitannya sendiri di Shah Alam, Selangor dan berjaya melahirkan lebih 200 orang tukang jahit setakat ini. Kebanyakan daripada pelajarnya sudah mempunyai perniagaan sendiri setelah mempelajari penggunaan kaedah inovasi ‘Athirah iaitu Magic Ruler yang menjimatkan masa dan meningkatkan produktiviti.

Penginovasian beliau ini telah melayakkan beliau merangkul beberapa anugerah peringkat negara, antaranya juara pertandingan Yayasan Inovasi Malaysia pada tahun 2016 dan pemenang emas Anugerah Harta Intelek Negara (Rekabentuk Perindustrian) pada tahun 2018. Terbaru, beliau telah memenangi Pertandingan Inovasi dan Rekacipta (IRC) 2021 anjuran Pertubuhan Keselamatan Sosial (Perkeso) dan Yayasan Inovasi Malaysia.

Menarik lagi apabila inovasinya ini turut digunakan untuk membantu golongan Orang Kurang Upaya (OKU) terutamanya pelajar sekolah pendidikan khas. Menurut ‘Athirah, lebih 10 sekolah di sekitar ibu negara menggunakan Magic Ruler ini sebagai bahan silibus, termasuklah pelajar yang ‘mild-autism’. Beliau berhasrat untuk melebarkan lagi potensi Magic Ruler ini ke pasaran Singapura, Indonesia dan Brunei, selain bercadang untuk menginovasikan lagi Magic Ruler dengan menggunakan tulisan Braille atas pembaris bagi membolehkan golongan OKU penglihatan mendapat manfaat melaluinya.

Subhanallah, hebat!

Bukan mudah untuk seseorang itu hasilkan satu inovasi yang sebegini biarpun banyak mana permasalahan terbentang di hadapan mata sekiranya tiada ilmu di dada. Menerusi perbualan Nur ‘Athirah bersama Bernama baru-baru ini, beliau memaklumkan bagaimana pengetahuan Matematik menjadi asas ilmu untuk beliau hasilkan pembaris ini.

“Pola merupakan acuan badan seseorang untuk penghasilan pakaian dan ia memerlukan pengiraan berdasarkan beberapa formula untuk menghasilkan sesuatu pakaian yang sesuai dengan bentuk badan. Melalui inovasi yang ada pada pembaris ini, tukang jahit mampu menghasilkan pola dengan mudah dan tepat kerana terdapat arahan berabjad, formula sedia ada dan bahagian lengkungan berkenaan,” – Nur ‘Athirah Razali.

Sumber rujukan : Berita Bernama, https://www.bernama.com/bm/am/news.php?id=2052676


Orang pandai matematik, biasanya gagal subjek bahasa?

Seringkali kita terdengar bahawa mereka yang bijak dalam ilmu Matematik, pasti lemah dalam seni Bahasa. Mereka yang bijak seni Bahasa, pasti lemah ilmu Matematik. Teori otak kiri otak kanan, katanya.

Persoalannya, apakah kenyataan ini benar dan apakah ada kajian yang membuktikan teori ini?

Menurut teori ini, dua sisi hemisfera otak mempunyai fungsi tertentu dan salah satu akan mendominasi pemikiran manusia.

Punca terlahirnya teori ini adalah apabila seorang profesor Psikobiologi di California, Roger W. Sperry yang merupakan pemegang anugerah Nobel pada era 60-an, melakukan satu uji kaji ke atas pesakit yang mengalami epilepsi ataupun sawan. Dalam uji kaji ini, beliau telah membedah satu bahagian di tengah otak, Corpus Callosum yang menghubungkan kedua-dua bahagian otak. Setelah dibedah, Dr. Sperry menemui bahawa kedua-dua bahagian otak itu bertindak secara bersendiri dan menjalankan proses yang berbeza.

Hasil uji kaji ini telah disalahertikan oleh pihak media dan telah diterbitkan dalam satu artikel bertajuk “We are Left Brained or Right Brained” pada tahun 1973 di New York Times. Di sinilah pencetus penyebaran mitos ini.

Sedangkan, uji kaji itu hanyalah hasil awal pengujian Dr. Sperry ke atas otak yang dibedah dan dipotong bahagian yang menghubungkan dua hemisfera otak.

Realitinya, sebagai seorang manusia yang sihat dan normal, kedua-dua hemisfera otak ini dihubungkan oleh Corpus Callosum dan bertindak sebagai jambatan antara hemisfera untuk kedua-duanya bergerak seiringan dan merentas informasi. Oleh itu, susulan penyebaran teori ini, ramai saintis cuba untuk menjalankan ujikaji untuk membuktikan kebenaran teori ini, tetapi gagal.

Malah, Dr. Sperry sendiri pernah menegaskan bahawa tanggapan pengasingan fungsi otak yang mampu mengawal personaliti adalah karut.

Faktanya ialah, kedua-dua bahagian otak kita bergerak dengan seimbang dan serentak. Adalah mustahil untuk bahagian otak berfungsi dengan sendirian. Apatah lagi kita tiada keupayaan untuk memilih bahagian mana yang akan digerakkan secara dominan. Fakta ini telah dibuktikan menerusi satu kajian pada tahun 2013 oleh University of Utah.

Walaupun begitu, mungkin berlakunya kecenderungan seseorang untuk menguasai satu fungsi tertentu otak yang disebut sebagai lateralization. Tetapi, hujah ini tidak cukup kuat untuk membuktikan kebenaran mitos ini dan hakikatnya penggunaan otak pada kedua-dua hemisfera adalah seimbang.

Tahukah anda, puisi dan Matematik dahulu digabungkan oleh ilmuwan-ilmuwan Islam dan amat ketara dalam penulisan-penulisan mereka pada kurun-kurun yang lepas. Malah, kebanyakan ahli Matematik terdahulu merupakan seorang penyair.

Hal ini kerana, syair dan puisi memerlukan kata-kata yang indah, ringkas, harmoni susunannya, tepat dan penuh erti. Matematik juga memerlukan bahasanya tersendiri untuk mengungkapkan sesuatu pernyataan. Menurut Prof. Madya Dr. Mat Rofa Ismail, Matematik dan puisi mempunyai sifat sepunya iaitu ketetapan ungkapan terhadap maudu’ masing-masing, ringkas dan menarik.

“Suatu ciri puisi yang indah ialah pemilihan perkataan yang tepat, indah dan harmoni dalam bait-baitnya di samping mengandungi makna yang dalam. Demikian juga suatu ciri pembuktian yang baik dalam Matematik memerlukan penggunaan perkataan yang tepat, ringkas dan susunan yang menarik.” – Prof. Madya Dr. Mat Rofa Ismail.

Umar Khayyam antara sosok ahli Matematik yang terkenal dengan syairnya yang dibukukan dalam Rubaiyyat, buku syair beliau dan Al-Jabr wa’l-Muqabalah iaitu buku Matematik yang beliau lanjutkan dan kembangkan lagi teori al-jabar al-Khawarizmi.

Ibnu Yasamin, seorang ahli al-jabar dan seorang penyair terkenal. Kedua-dua bidang ini telah digabungkan dan ditulis dalam sebuah buku bertajuk al-Arjuzah al-Yasaminiyyah. Syair-syair beliau ini telah banyak dipetik oleh Ahmad Al-Khatib, seorang ahli Matematik nusantara yang bertaraf ulama’ untuk penulisan-penulisannya di dalam Raudah al-Hussab.

Zurqa Al-Yamamah Al-Nabighah, seorang penyair wanita yang turut banyak menggubah masalah-masalah Matematik dalam karya syairnya.

Manakala, Al-Khawarizmi sering berpuisi dalam mentakrifkan sesuatu konsep al-jabar. Begitu juga ilmuwan-ilmuwan Islam yang lain kerana telah menjadi kelaziman takrifan konsep menggunakan ayat-ayat ringkas berupa puisi.

Secara lebih spesifik, Al-Qahtani pernah menggubah serangkap syair untuk menunjukkan pembahagian pusaka dalam masalah faraidh memerlukan ilmu hisab.

Abu Hujjaj Al-Turtusi pula merangkapkan dua bait syair untuk menggambarkan peranan ilmu Hisab dalam urusan perniagaan.

Daripada definisi perkataan al-Jabr oleh Al-Khawarizmi, Ibnu Yasamin telah mentafsirkan menerusi ungkapan pantunnya.

TANGGAPAN ZAMAN KINI

Tidak banyak contoh penggabungan dua ilmu ini pada masa kini. Bahkan kedua-duanya dilihat amatlah bertentangan antara satu sama lain buat sekelompok besar masyarakat. Amatlah jarang untuk kita temui mereka yang digelar seorang ahli Matematik, juga merupakan seorang penyair atau pakar bahasa dan seumpamanya.

Mungkin ada, tetapi tidak terlalu dikenali ramai.

Mengapa?

Mungkin kerana budaya ilmu ini yang sudah terpisah selepas melalui beberapa fasa dan zaman menyebabkan kita menganggap tiada hubungan dan kaitan antara dua kemahiran ini. Tambahan pula, teori otak kiri dan kanan yang menjadi pegangan sebahagian ahli masyarakat menyumbang lagi kepada pemikiran bahawa adalah mustahil untuk seseorang itu menguasai dua ilmu yang berlainan tempat di hemisfera otaknya. Katanya.

Makanya, penerangan-penerangan di atas telah membuktikan bahawa teori ini hanyalah mitos dan tercetus daripada tindakan pihak media yang melaporkan dalam konteks yang salah. Hebatnya tularan mitos ini sehinggakan pengkaji sendiri menafikan, sudah tidak diendah oleh orang ramai.

Demikianlah kebenaran itu sukar untuk memenangkan kebatilan yang telah tersebar, sehingga memberi kesan kepada beberapa generasi bertahun lamanya.

Bahaya. Sangat bahaya.

Makanya, teori ini sudah boleh disingkirkan daripada pemikiran masing-masing ya. Risau juga bila ada segelintir manusia yang tidak mahir dalam sesuatu ilmu, digunanya teori ini sebagai hujah. Hakikatnya, pegangannya pada teori inilah yang menyebabkan dia percaya yang dirinya tidak boleh melakukan sesuatu perkara yang lain. Sedangkan dia belum mencuba.

1. Buku Mantik, Matematik, dan Budaya Ilmu, Mat Rofa Ismail (1994)

2. Mitos – Teori Dominan Otak Kiri atau Otak Kanan Perlulah Dihapuskan (2017), https://iluminasi.com/bm/mitos-teori-dominan-otak-kiri-atau-otak-kanan-perlulah-dihapuskan.html

3. Why the Left-Brain Right-Brain Myth will probably never die (2012), https://www.psychologytoday.com/intl/blog/brain-myths/201206/why-the-left-brain-right-brain-myth-will-probably-never-die

4. There is no left brain/ right brain divide (2013), https://ideas.time.com/2013/11/29/there-is-no-left-brainright-brain-divide/


BEKAS MAKANAN DARIPADA SABUT KELAPA?!

Baru-baru ini, penyelidik Fakulti Pertanian Universiti Putra Malaysia telah berjaya menginovasikan bekas makanan biodegradasi berasaskan sabut kelapa.

Menurut ketua penyelidik, Prof. Madya Dr. Siti Salwa Abd Gani, fokus utama penginovasian ini adalah untuk memastikan ia mudah terurai dan cepat dibiodegradasi sebagai alternatif terbaik kepada polisterin dan plastik.

Menurut beliau lagi, penggunaan plastik yang berterusan dalam kuantiti yang banyak boleh mengakibatkan isu pemanasan global dan pengumpulan gas rumah hijau kerana jangka hayat yang diambil begitu lama untuk dilupuskan sehingga menjangkau tempoh 10 hingga ke 50 tahun untuk proses pereputan. Selain itu, penggunaan plastik juga mengancam keseimbangan ekosistem negara serta kepupusan haiwan akuatik kerana menganggap plastik yang terdampar di lautan adalah bahan makanan hidupan laut.

Maka, penginovasian ini dapat menyumbang ke arah kelestarian alam sekitar serta menyokong dasar kerajaan untuk mengurangkan penggunaan plastik sepertimana yang ditetapkan pada tahun 2018 dalam Pelan Hala Tuju Malaysia Ke Arah Sifar Plastik Sekali Guna.

Menurut Prof. Madya Dr. Siti Salwa Abd Gani, penghasilan bekas makanan mesra alam ini menawarkan pelbagai kelebihan, antaranya mudah dileraikan, murah, efektif, dan menawarkan daya ketahanan yang tinggi sehingga boleh menampung berat makanan 1kg.

Dengan mengetengahkan konsep “From Waste to Wealth”, bekas makanan ini akan menjadi daya penarik pengguna.

“Konsep yang diterapkan ternyata memberi kelebihan tentang perhatian yang diberikan dengan menukarkan sisa terbuang menjadi bahan penting komponen bekas makanan demi memastikan kelestarian alam sekitar dan pengurangan sisa tanaman sabut kelapa dapat dicapai.” – Prof. Madya Dr. Siti Salwa Abd Gani.

Hasil inovasi yang telah dipatenkan ini dijangka menerima sambutan hangat daripada pengusaha makanan kerana faedah yang ditawarkannya.

Sementara itu, Timbalan Pengarah (Promosi dan Pengkomersilan Inovasi), Putra Science Park, UPM, Prof. Madya Dr. Wan Nurhayati Wan Ab Rahman, mengalukan kolaborasi pihak industri bagi memastikan manfaat bekas makanan ini diperluaskan.


Ini cara ulama Islam dulu tambah tolak darab bahagi!

Tahukah anda, pembinaan konsep operasi asas aritmetik bermula pada kurun ke-9 oleh Al-Khawarizmi. Beliau telah menulis sekurang-kurangnya dua judul buku untuk menerangkan operasi asas ini, iaitu Kitab al-Jam’ wa al-Tafriq dan Hisab al-Hind.

Menurut huraian Algoritmi de numero Indorum yang dipercayai terjemahan Kitab al-Jam’ wa al-Tafriq dalam Bahasa Latin, operasi ini melibatkan penambahan, penolakan, pembahagian dua, gandaan dua, pendaraban dan pembahagian. Permulaan penggunaan konsep ini adalah menggunakan penulisan nombor dalam sistem sepuluh dengan pendekatan operasi polinomial.

Penambahan dua integer bermaksud penambahan dua polinomial.

Begitu juga dengan operasi penolakan, pendaraban dan pembahagian, menggunakan konsep yang sama. Contohnya, teknik pendaraban antara 123 dan 24 dilakukan dengan pendaraban polinomial,

Kemudian, pada kurun ke-14, Jamshid al-Kasyi telah memperkenalkan satu kaedah pendaraban yang mengabaikan semua monomial, dan hanya menuliskan pekali polinomial.

Kaedah ini menjadi paling popular dalam tamadun Islam, dan seterusnya menjadi popular di Eropah setelah matematik Islam diperkenalkan ke benua itu. Kaedah ini jugalah yang dikembangkan sehingga ke era ini.

Bagi menerangkan perihal operasi penambahan, al-Uqlidisi memberikan contoh penambahan 3426 terhadap 19857, yang mana nombor kecil biasanya ditambah kepada nombor yang lebih besar.

Al-Uqlidisi menerangkan kaedah ini seperti berikut :

‘Kita memulakan penambahan 3 kepada 9; 3 dan 9 ialah 12, kita masukkan 2 di tempat 9 dan tambahkan 10 terhadap 1 lalu terhasilkan 2. Kita tambahkan 4 kepada 8, 2 kepada 5 dan 6 terhadap 7. Hasilnya ialah 23283.’

Nombor pertama disebut sebagai al-mazid ‘alaihi (nombor yang ditambah ke atasnya) dan nombor kedua disebut sebagai al-mazid (nombor yang ditambah). Mengikut penerangan Al-Uqlidisi, proses penambahan dilakukan dari kiri ke kanan.

Proses ini kemudiannya terus ditambahbaik oleh ilmuwan-ilmuwan Islam yang lain, seperti Kusyar (kurun 11M) dan Nasir al-Din al-Tusi (kurun 12M) sehinggalah perkembangan seterusnya memperlihatkan proses penambahan yang dimulakan dari kanan ke kiri lebih terkenal kerana prosesnya lebih ringkas. Penambahan kanan ke kiri ini telah dicatatkan oleh Al-Uqlidisi dalam karyanya, al-Fusul.

Konsep penolakan melibatkan nombor kecil yang ditolak daripada nombor yang besar. Jika martabat nombor tertentu digit nombor yang kecil lebih besar, maka, konsep peminjaman daripada martabat yang lebih tinggi dilakukan. Al-Uqlidisi cuba menerangkan kaedah ini untuk penolakan 3457 daripada 5746 seperti berikut :

‘Kita mulakan dengan menolak 3 daripada 5, tempat 5 tinggal 2; kita tolak 4 daripada 7, tempat 7 tinggal 3; kita ingin menolak 5 daripada 4 tetapi ini tidak mencukupi; 5 lebih besar daripada 4, kita pinjam 1 daripada nombor selepas 4, di situ kita dapati 3 dan di tempat 3 tinggal 2. Nilai 1 tadi ialah 10 berbanding dengan 4; 10 tolak 4 dan masukkan hasil ini di tempat 4 maka tempat 4 menjadi 9; kemudian kita mahu tolak 7 daripada 6; ulang proses tadi, ambil 1 daripada 9 yang merupakan 10 berbanding terhadap 6 dan ditolak 7 dan tambahkan baki 10 kepada 6, terhasillah 9 di tempat 6.’

Fuh! Pinar mata baca.

Perkembangan kaedah ini juga membawa kepada penemuan penolakan kanan ke kiri yang lebih mudah dan digunakan oleh ahli matematik mutakhir.

Kaedah ini melibatkan penambahan sesuatu nombor dengan dirinya sendiri beberapa kali. Sebelum memulakan operasi ini, al-Uqlidisi dan al-Tusi menyarankan para pelajarnya menghafal sifir pendaraban nombor 1 hingga 9 seperti yang ditunjukkan dalam rajah di bawah.

Kemudian, proses pendaraban dikembangkan kepada beberapa cara yang semuanya digunakan sehingga kini. Antaranya, pendaraban melibatkan nombor perpuluhan, pendaraban puluhan dengan puluhan, pendaraban melibatkan sifar, pendaraban ratusan dengan ratusan, pendaraban cara menegak dan pendaraban cara kotak.

Kaedah ‘Lattice’ ataupun kaedah kekisi yang digunakan dalam silibus sekolah rendah sekarang juga telah diperkenalkan dan disebut sebagai kaedah jaringan oleh ilmuwan Islam. Kaedah ini menjadi popular selepas kurun ke-13M dan digunakan oleh al-Kasyi di dalam karyanya, Miftah al-Hisab dan al-‘Amili di dalam Khulasah al-Hisab.

Kemudian, kaedah ini dikembangkan lagi sehinggalah mencapai tahap kaedah yang diterima umum sepertimana kaedah lazim yang kita gunakan sekarang.

Proses pembahagian ditakrifkan oleh al-Tusi sebagai proses yang bersetentangan dengan pendaraban.

Proses ini merupakan proses yang sangat sukar kerana melibatkan salingan polinomial. Kemudian, al-Khawarizmi cuba untuk memudahkan lagi pekali polinomial yang terlibat, yang akhirnya al-Khawarizmi menemui satu kaedah pembahagian yang bersistem, dan telah diguna sehingga ke hari ini. Kaedah ini ditunjukkan dalam rajah dibawah.

Daripada penemuan-penemuan ini, jelaslah kepada kita bagaimana al-Khawarizmi dan pengikut-pengikutnya menempa sejarah dunia dalam memainkan peranan penting memudahkan konsep asas ilmu matematik yang digunakan sehingga ke zaman kini.


Robot pembersihan lantai pertama di Malaysia ciptaan anak tempatan!

Baru-baru ini, sekumpulan anak tempatan daripada syarikat penyedia solusi robotik Ideasparq Robotics Sdn Bhd telah berjaya mencipta robot pembersihan lantai buatan Malaysia yang pertama di Malaysia. Tenaga kerja tempatan ini melibatkan 20 siswazah universiti pelbagai bidang termasuk kejuruteraan, reka bentuk dan teknologi maklumat.

Matlamat ciptaan ini adalah untuk memastikan proses pembersihan dan pencucian serta sanitasi di hospital berjalan dengan lebih selamat memandangkan robot ini bergerak secara automatik, lebih-lebih lagi di fasa penularan COVID-19.

Ketua Pegawai Eksekutif Ideasparq Robotics, Tuan Asyraf Abdul Rahman menyatakan bahawa kejayaan ini seiring dengan pembangunan Revolusi Industri 4.0 (IR 4.0) dan berjaya memberi pelbagai faedah kepada pengguna.

“Ia mengurangkan penglibatan pekerja, sekali gus risiko pendedahan terhadap penularan virus COVID-19 juga rendah apabila robot ini boleh menjalankan pembersihan lebih efisien di hospital, selain mudah dikendalikan menerusi teknologi dan perisian tersendiri. Sememangnya kita sudah ke arah IR4.0 dan ia memberi nilai tambah kepada modal inan itu sendiri. Jika dahulu pekerja menggunakan tenaga sendiri untuk mencucui, kini taraf kemahiran mereka dipertingkatkan apabila mampu menguruskan dan menyelenggara robot tersebut.”

Penghasilan robot yang mempunyai fungsi empat dalam satu ini, iaitu cuci, mop, sapu, dan vakum menjalankan pembersihan dengan efisien bersama kualiti pembersihan yang meningkat sebanyak 60% berbanding proses pembersihan secara manual, di samping telah berlaku penjimatan sehingga 60 peratus bahan kimia yang digunakan.

Menurut Tuan Asyraf, penghasilan robot ini mengambil masa enam bulan untuk disiapkan dengan kos keseluruhan RM 600,000 bagi sebuah robot termasuk penyelidikan dan pembangunan (R&D). Projek ini telah bermula sejak tahun 2020 dan berjaya dilaksanakan di tiga hospital iaitu Hospital Tampin, Hospital Jasin, dan Hospital Sultan Ismail di Johor.

“Kita telah bekerjasama dengan syarikat konsesi perkhidmatan sokongan hospital Medivest Sdn Bhd, iaitu membekalkan mereka dua hingga tiga unit robot pembersihan lantai di tiga hospital iaitu Hospital Tampin, Hospital Jasin, dan Hospital Sultan Ismail di Johor.”

Dalam pada itu, robot pembersihan lantai ini juga telah diperkenalkan di hotel, hentian Rehat dan Rawat (R&R) dan tempat awam lain, malah telah digunakan di Pasar Ayam Amanjaya, Ipoh, Perak pada Nov 2020. Tetapi, sasaran utamanya adalah di hospital. Maka, penggunaan robot ini akan diperluaskan lagi penggunaannya ke hospital-hospital lain dengan sasaran 19 hospital menerusi fasa kedua sebelum akhir tahun ini

Syabas anak muda!

Sumber : Bernama, https://www.bernama.com/bm/am/news.php?id=2053780


PERANG ANTARA RATU LEBAH

Semua antara kita pasti biasa merasai kemanisan madu. Rasa manis yang unik dan mempunyai seribu satu khasiat ini menaikkan lagi nilai dan harga madu. Tetapi tidak banyak yang sedar, di sebalik penghasilan madu ini terdapatnya suatu ekosistem lebah yang bekerja keras mengumpul dan menyimpan madu-madu ini di dalam sarangnya.

Dua belas ekor lebah pekerja akan mengambil masa sepanjang hayatnya untuk mengumpul madu sebanyak satu sudu teh. Selain lebah pekerja, di dalam sarang lebah, ada seekor ratu lebah yang betul-betul dijaga rapi oleh lebah pekerja. Lebah pekerja ini akan menyediakan tempat dan makanan kepada ratu lebah. Tugas utama ratu lebah adalah bertelur dan memastikan populasi lebah sentiasa pada kadar yang maksimum antara 10,000 hingga 50,000 mengikut kepada spesies lebah itu.

Apabila ratu lebah mulai kurang bertelur, hal ini sangat merisaukan semua lebah pekerja yang ada di koloni itu. Keadaan ini bermakna populasi lebah untuk sarang itu akan mulai merosot dan kemudiannya akan menyebabkan kemusnahan kepada koloni tersebut. Selalunya, ratu lebah yang mulai kurang bertelur ini, ialah ratu lebah yang sudah tua. Jangka hayat seekor ratu lebah adalah antara tiga hingga ke lima tahun. Manakala usia lebah pekerja hanyalah 38 hari. Disebabkan jangka hayat lebah pekerja yang pendek, ratu lebah perlu bertelur lebih kurang 2000 telur sehari untuk menggantikan lebah pekerja yang telah mati.

Lebah pekerja mengetahui ratu lebah sudah tidak se-efisien seperti sebelumnya dengan kaedah mengesan feromon atau isyarat kimia yang rendah kandungannya, dirembes oleh ratu lebah.  Tika  ini, lebah pekerja akan memilih 10 sehingga 20 larva lebah betina dan mulai memberi jeli raja untuk dimakan oleh lebah-lebah ini.  Jeli raja ini akan membantu untuk membentuk sistem pembiakan lebah kepada sistem pembiakan betina.

Apabila larva ratu lebah yang baru ini sudah bersedia memasuki fasa pupa, lebah pekerja akan menutup sel tempat pupa ratu lebah yang baru ini. Selepas 15 hari, ratu lebah dara yang baru ini berubah sepenuhnya kepada ratu lebah dara yang dewasa. Ratu lebah dara ini akan mulai mengunyah sel dengan bantuan lebah pekerja. Ratu dipanggil ratu lebah dara kerana belum mengawan dengan lebah jantan.

Apabila ratu lebah dara ini keluar, ratu lebah dara ini akan membunuh semua adik-beradik perempuannya yang diberi makan jeli raja oleh lebah pekerja. Cara pembunuhannya ialah ratu lebah dara ini akan mendengung dengan nada yang tinggi. Ratu lebah dara yang lain juga akan mendengung dengan nada yang tinggi. Kedua-dua ratu lebah dara yang baru ini akan mencari antara satu sama lain sehingga mereka berjumpa dan mulai bertarung sehingga hayat yang terakhir. Senjata utama yang digunakan oleh ratu lebah dara untuk membunuh satu sama lain adalah penyengat yang berada pada hujung bawah badan. Terdapat juga ratu lebah dara yang baru ini tidak sempat lagi keluar dari selnya tetapi sudah menjawab degungan ratu lebah dara yang sudah keluar. Ratu lebah dara yang di luar ini akan pergi mencari ratu lebah dara yang masih berada di dalam selnya dan akan menyengat ratu lebah dara ini dari luar sehingga ratu lebah dara ini mati.

PERTARUNGAN RATU LEBAH

Selesai pertarungan hidup dan mati ini, ratu lebah dara yang menang akan mulai terbang untuk mengawan dengan lebah jantan. Apabila ratu lebah ini selesai mengawan, ratu lebah ini akan pulang semula ke sarangnya. Di sini akan bermula lagi satu pertarungan antara ratu. Kali ini ratu lebah yang baru akan menyerang ratu lebah yang lama. Ataupun ibu kepada ratu lebah yang baru ini. Ratu lebah yang baru ini akan memanjat dan cuba memegang ratu lebah yang lama atau ibunya daripada atas badan. Kemudian ratu lebah yang baru ini akan mencucuk berkali-kali sengatnya yang berada pada bahagian bawah hujung badannya ke badan ratu lebah yang lama. Ratu lebah yang lama akan cuba melarikan diri. Tetapi, ratu lebah yang baru ini akan memegang dan mengikut daripada belakang badan ratu lebah yang lama. Tidak kira di mana ratu lebah yang lama cuba bergerak, ratu lebah yang baru akan terus menyengat ratu lebah yang lama sehingga mati. Apabila ratu lebah yang lama telah mati, lebah pekerja akan menguruskan bangkai ratu lebah yang lama ini.

Terdapat juga peristiwa dimana lebah pekerja sendiri yang membunuh ratu yang lama dengan mengepung secara padat ratu lebah yang lama ini secara beramai-ramai. Hal ini akan menyebabkan suhu badan ratu lebah lama ini meningkat secara mendadak dan akhirnya mati.

Inilah sedikit daripada kisah-kisah alam haiwan, bagaimana tingkah laku permasuri lebah dalam memastikan kelangsungan hidupan lebah dari generasi ke generasi yang seterusnya. Kita sebagai manusia apabila melihat pertarungan inipasti merasakan seolah-olah sangat kejam. Adik beradik berbunuhan demi memastikan satu sahaja ratu lebah yang menang. Begitu juga pembunuhan ratu lebah yang baru terhadap ibunya untuk memastikan koloni lebah itu hanya ada seekor ratu.

Hakikatnya, kisah ini adalah sangat tidak asing dalam kalangan manusia. Kita dapat analogikan dalam kehidupan kita bahawa tanpa pegangan agama dan moral yang kuat, seseorang manusia itu sanggup melakukan apa sahaja bentuk kezaliman demi meraih kuasa, harta dan pangkat.

Wikipedia , Queen bee, https://en.wikipedia.org/wiki/Queen_bee


Strategi Pertahanan Lebah Jepun dalam Mengalahkan Tebuan Gergasi

Antara diet pemakanan tebuan gergasi ialah pupa lebah. Pupa lebah ini pastinya banyak di dalam sarang lebah. Disebabkan ini tebuan gergasi lebih suka mencari sarang lebah kerana mereka tahu di dalam sarang itu terdapat beribu pupa lebah yang pastinya lebih daripada cukup untuk menjadi makanan bagi sang ratu dan anak-anak tebuan gergasi.

Lebah Jepun pastinya amat berbeza dengan lebah Eropah kerana mereka lebih sensitif terhadap perubahan persekitaran menyebabkan peladang tidak beberapa menyukai untuk menternak lebah Jepun. Tetapi, lebah Jepun juga mempunyai kelebihan yang tidak ada pada lebah Eropah. Kelebihan tersebut ialah strategi pertahanan mereka yang lebih bagus dalam mengalahkan tebuan gergasi.

Apabila tebuan gergasi menjumpai sarang lebah Jepun, lebah Jepun tidak seperti lebah Eropah yang akan keluar cuba melawan tebuan gergasi. Sebaliknya, mereka terus menyorok di dalam sarang. Manakala, terdapat beberapa ekor lebah Jepun kelihatan teragak-agak dan berhati-hati cuba mengumpan tebuan gergasi untuk masuk ke dalam sarang lebah Jepun. Hal ini menyebabkan tebuan gergasi memberanikan diri memasuki sarang lebah Jepun untuk cubaan membunuh.

Tanpa tebuan gergasi sedar, sebenarnya dia sedang diperhatikan dengan berhati-hati oleh semua lebah Jepun. Apabila tebuan gergasi masuk ke dalam sarang belum ada sebarang reaksi diberikan oleh lebah Jepun. Lebah Jepun hanya melihat tebuan gergasi perlahan-perlahan masuk ke sarang.

Apabila tebuan gergasi itu mulai menerkam seekor lebah Jepun yang berhampiran dengannya dan cuba membunuh lebah Jepun tersebut, inilah yang menjadi titik mula bagi lebah Jepun untuk bertindak.

Semua lebah Jepun yang berada dalam sarang dengan berani terbang ke arah tebuan gergasi yang menyerang rakan mereka itu. Beribu lebah Jepun mengerumuni setiap sisi tebuan gergasi. Tebuan gergasi kini terkepung sepenuhnya sehingga tidak nampak sedikit pun tubuh badannya. Tebuan gergasi pastinya cuba berhempas pulas melawan tetapi lebah Jepun terlampau banyak.

Serangan berkumpulan lebah Jepun ini menyebabkan suhu badan tebuan gergasi meningkat sehingga mencecah 46°C. Keadaan ini mengakibatkan tebuan gergasi kini seolah-olah dipanggang hidup-hidup oleh lebah Jepun. Maka, berakhirlah riwayat tebuan gergasi.


Apa yang anda perlu tahu tentang Kesihatan dan Keselamatan Pekerjaan (KKP) di Malaysia

Kebelakangan ini, kesedaran berkaitan keselamatan dan kesihatan di tempat kerja telah menjadi bualan dalam kalangan pekerja. Kesedaran berkaitan hal ini amat penting bagi memastikan semua pekerja menyedari hak mereka dalam aspek kesihatan dan keselamatan di tempat kerja.

Tahukah anda di Malaysia sebenarnya tumpuan berkaitan kesihatan dan keselamatan di tempat kerja telah sekian lama dititikberatkan oleh kerajaan. Kewujudan Jabatan Kesihatan dan Keselamatan Pekerjaan (JKKP) bawah Kementerian Sumber Manusia (KSM) merupakan salah satu langkah yang diambil oleh kerajaan bagi mengawal selia situasi keselamatan dan kesihatan industri-industri di Malaysia.

Sejak akhir abad ke 19 lagi, peranan keselamatan dan kesihatan pekerjaan di Malaysia telah diperkenalkan. Pada ketika itu, penggunaan dandang stim telah diperkenalkan bagi memudahkan proses melombong bijih timah di lombong-lombong sekitar tanah air. En. William Givan merupakan orang pertama yang telah dilantik sebagai Pemeriksa Jentera pada tahun 1878 untuk memeriksa keselamatan dandang stim.

Selepas itu, kerajaan Negeri Perak telah memperkenalkan sistem yang mana mesin ini diperiksa oleh orang perseorangan yang dikenali sebagai boiler surveyor. Ketika ini, semua enakmen dandang stim bersifat kenegerian. Setiap negeri Melayu Bersekutu mempunyai undang-undang tersendiri. Namun, pada tahun 1914 enakmen-enakmen dandang di setiap negeri Melayu Bersekutu telah dimansuhkan dan perundangan baru telah diperkenankan. Enakmen ini dikenali sebagai Machinery Enactment 1913. Tujuan utama kerajaan ketika itu memperkenalkan enakmen ini adalah untuk meluaskan lagi tanggungjawab pemeriksa untuk memeriksa bukan sahaja dandang stim tetapi juga pemeriksaan ke atas jentera-jentera lain termasuklah turbin air dan enjin pembakaran dalam. Ketika pengenalan undang-undang ini, jawatan boiler surveyor telah dimansuhkan dan jawatan baru telah diperkenalkan iaitu Inspector of Machinery and Assistant Inspection of Machinery.

Tahun-tahun berikutnya telah merekodkan beberapa kali undang-undang berkaitan telah dimansuhkan dan ditambah baik. Pada tahun 1953, Machinery Ordinance 1953 telah diperkenankan di seluruh tanah air. Dalam penguatkuasaan ordinan ini, peranan Pemeriksa sekali lagi telah diperluaskan yang meliputi keselamatan pekerja di kilang-kilang yang menggunakan jentera.

Namun, terdapat kekurangan apabila aspek kesihatan tidak dititikberatkan walaupun terdapat klausa berkaitan keselamatan, kesihatan dan kebajikan pekerja. Bagi menyelesaikan masalah ini, pada tahun 1967 parlimen telah meluluskan satu akta yang dikenali sebagai Akta Kilang dan Jentera. Dalam akta ini terdapat satu akta ibu dan lapan peraturan-peraturan yang telah dikuatkuasakan pada tahun 1970. Melalui undang-undang ini, skop liputan ke atas pekerja telah diperluaskan iaitu pekerja di tempat kerja yang tiada penggunaan jentera juga dilindungi. Selain itu, penumpuan terhadap kesihatan industri juga dititikberatkan.

Pengenalan Akta Kilang dan Jentera pada tahun 1967 hanyalah meliputi sektor perkilangan, perlombongan dan penguarian, serta pembinaan. Akta ini tidak meliputi sektor-sektor lain seperti industri perkhidmatan, logistik dan lain-lain. Akta Kilang ini hanyalah meliputi 24% tenaga kerja yang ada ketika itu. Tiada akta telah diperkenankan bagi mengawal selia aspek kesihatan, keselamatan dan kebajikan pekerja  kepada sektor-sektor lain. Hal ini menyebabkan tenaga-tenaga kerja ini terdedah kepada diskriminasi berkaitan kesihatan dan keselamatan di tempat kerja. Bagi menyelesaikan masalah ini, pada tahun 1993 kerajaan telah meluluskan Akta Keselamatan dan Kesihatan Pekerjaan 1994 (AKKP 1994) dan diwartakan pada tahun 1994. Dengan pengenalan akta ini, 90% tenaga kerja mendapat perlindungan seperti yang tertakluk dalam akta tersebut. Hal ini kerana akta ini telah mengecualikan tenaga kerja yang bekerja di atas kapal dan Angkatan tentera. Akta yang baharu diperkenalkan ini sedikit berbeza dengan akta sebelumnya kerana akta ini menumpukan pengaturan kendiri berbeza dengan akta kilang dan jentera yang menumpukan penguatkuasaan.

Dalam akta 1994, tiga prinsip telah diperkenankan iaitu pengaturan kendiri (Self-regulation), perundingan (consultation) dan Kerjasama (co-operation). Akta ini memberi kuasa kepada majikan untuk membangunkan sistem pengurusan KKP mengikut garis panduan yang telah ditetapkan. Majikan, pekerja dan kerajaan perlu berunding bagi menyelesaikan apa-apa masalah yang timbul di tempat kerja. Majikan dan pekerja juga perlu bekerjasama untuk menjaga dan meningkatkan mutu KKP di tempat kerja. Dengan kewujudan akta ini, JKKP telah ditubuhkan dan Pemeriksa dikenali sebagai Pegawai Keselamatan dan Kesihatan Pekerjaan.

Pada tahun 2021, Parlimen telah membentangkan bil Kesihatan dan Keselamatan Pekerjaan 2020 bagi mengukuhkan lagi akta sedia ada. Antara tujuan pengenalan bil ini adalah untuk memansuhkan akta kilang dan jentera 1967 yang lama.

Diharapkan dengan pengenalan bil baharu ini, dasar kesihatan dan keselamatan pekerjaan di Malaysia dapat menuju ke alaf baru dan setaraf dengan negara-negara maju yang lain. Sebagai pekerja, adalah menjadi tanggungjawab kita untuk mengetahui akta-akta yang melindungi hak kita dalam aspek KKP.

Ditulis oleh Saudara Asmi Syamim, Pengamal Kesihatan dan Keselamatan Pekerjaan dan Pelajar Sarjana Kejuruteraan Keselamatan Kebakaran.


Ini sebab banjir dahsyat landa Malaysia lagi!

Cuaca belakangan ini yang tidak menentu menyebabkan tiada siapa jangka Kuala Lumpur dan beberapa tempat lain bakal mengalami banjir yang agak dahsyat.

Pilu apabila melihat keadaan rakyat Malaysia yang terkesan dengan bencana ini sehingga mengakibatkan kerugian harta benda yang banyak. Kereta-kereta marhain dan mewah, semuanya terkesan.

Tapi, ada juga min tengok satu video, kereta Myvi selamba redah air sebelah Mustang. Fuh! Memang king of the road betul! Jangan main-main dengan buatan Malaysia ya!

Tapi, apa faktor yang menyumbang kepada keadaan ini? Jom kita tengok tiga faktor utama, ulasan Prof. Dr Fredolin Tangang yang merupakan Pengerusi Pusat Sains Bumi dan Alam Sekitar, Fakulti Sains dan Teknologi Universiti Kebangsaan Malaysia (UKM). Ulasan ini telah dipetik daripada Berita Harian.

Menurut Prof, terdapat tiga faktor utama yang mengakibatkan fenomena cuaca ekstrim dan menghasilkan hujan lebat dan banjir kilat di empat negeri khususnya Lembah Klang.

1. Pantai Barat ketika ini mula memasuki musim peralihan monsun.

2. Peralihan keadaan angin di bahagian atas semasa musim peralihan monsun serta fenomena La Nina yang masih aktif.

3. Faktor perubahan iklim.

Ketiga-tiga ini sebenarnya berkait dan menjadi pendorong utama berlakunya banjir. Menurut Prof, banjir yang melanda Lembah Klang bukanlah mustahil berlaku kerana kebiasaannya hujan dan ribut petir akan terjadi pada musim peralihan monsun apabila sistem perolakan berlaku setelah peralihan keadaan angin di bahagian atas menjadi lemah, dan mungkin akan berterusan sehingga bulan Mei sebelum beralih ke Monsun Barat Daya.

“”Proses ini memerlukan haba diserap permukaan bumi dan terkumpul dari sebelah pagi hingga ke petang. Udara panas di sebelah petang akan mengembang dan menjadi lebih ringan serta teranjak ke atas bersama kelembapan tinggi yang menjana perolakan serta pembentukan awan, lalu menjana ribut petir dan hujan yang lebat. Ia juga memerlukan haba dan kelembapan,”

Prof. Dr Fredolin Tangang

Selain itu, fenomena La Nina yang masih aktif dan berkategori sederhana di bahagian tengah serta timur Lautan Pasifik turut memainkan peranan apabila keadaan ini menyebabkan penurunan suhu permukaan laut yang lebih rendah berbanding normal sehingga membawa kepada pengukuhan angin timuran yang bertiup ke rantau Asia Tenggara termasuk Malaysia. Pengukuhan ini telah meningkatkan kelembapan dan kebarangkalian berlakunya fenomena ribut petir dan hujan lebat semasa musim peralihan monsun.

Faktor ketiga ialah faktor perubahan iklim disebabkan pemanasan global yang turut menyumbang kepada perubahan cuaca yang dahsyat apabila kejadian tersebut memperkukuhkan lagi kesan fenomena La Nina di Malaysia dengan meningkatkan jumlah kelembapan di udara akibat peningkatan suhu dunia.

Menurut Prof, kajian di Kuala Lumpur telah menunjukkan bahawa kekerapan dan intensiti hujan ekstrim meningkat 30 peratus sejak 30 tahun lalu ini berkemungkinan besar disebabkan pemanasan global yang bukan sahaja meningkatkan haba, tetapi juga kelembapan diperlukan untuk pembentukan perolakan dan ribut petir.

Kalau kita lihat, ketiga-tiga faktor ini merupakan fenomena alam semula jadi. Tetapi, benarkah banjir yang dahsyat sekarang berlaku hanya semata-mata kerana ini?

Sebenarnya, banjir ini berlaku juga kerana tangan manusia. Prof. ada menyebut bahawa banjir ini berlaku bukan hanya kerana curahan hujan, tetapi disebabkan oleh infrastruktur yang tidak terancang dan sistem saliran lemah.

“Bagaimanapun banjir mungkin juga dipengaruhi faktor lain, bukannya sekadar curahan hujan. Apabila hujan lebat melanda di lokasi yang pesat membangun dan tidak mempunyai infrastruktur terancang seperti sistem saliran lemah, tipikalnya banjir kilat akan berlaku,”

Prof. Dr Fredolin Tangang

Makanya, kita ingat kembali firman Allah SWT bermaksud:

“Dan apa juga yang menimpa kamu daripada sesuatu kesusahan (atau bala bencana), maka ia adalah disebabkan apa yang kamu lakukan (daripada perbuatan yang salah dan berdosa) dan (dalam pada itu) Allah memaafkan sebahagian besar daripada dosa-dosa kamu.” (Surah ash-Shura, ayat 30)

Oleh itu, bencana ini sebenarnya sebuah teguran Allah kepada manusia. Bermuhasabahlah dan renungi hikmah-Nya.


Kisah – kisah dongeng ‘sempurnanya’ sistem pendidikan Finland.

Satu artikel yang menarik oleh Tim Oates daripada Cambridge Assessment membongkar beberapa kisah – kisah dongeng yang selalu digembar – gemburkan mengenai sistem pendidikan Finland.

Menariknya, kisah – kisah dongeng ini menurut beliau sering datang daripada ‘pelancong – pelancong pendidikan’ yang datang melawat Finland, lihat apa yang mereka ingin lihat, tanpa mereka hiraukan masalah yang dialami oleh sistem pendidikan negara tersebut.

Sistem – sistem pendidikan Finland yang dikagumi oleh pelancong – pelancong luar ini termasuklah ‘murid tiada komitmen berpusat’, ‘pelajaran berteraskan autonomi murid’, waktu mula yang lewat, kurang kerja sekolah, murid kurang beban dan tanggungjawab, murid tak stres, kurangnya sistem peperiksaan.

Di Finland juga selalu diceritakan tiada sekolah private, murid – murid juga tidak perlu memilih sekolah sendiri.

‘Merepek’ – ujar Tim Oates. Persaingan markah gred, peperiksaan – peperiksaan penting, pemilihan sekolah, semua ini ada, tapi tak selalu diceritakan oleh orang yang memuji – muji negara Finland.

Menurut beliau lagi, suatu faktor yang mesti dinilai oleh semua orang adalah Finland, seperti mana negara berprestasi tinggi lain seperti Hongkong dan Singapura, adalah negara yang kecil. Semua negara ini jumlah populasi mereka adalah antara 5 – 7 juta orang sahaja.

Malah hakikatnya, prestasi pendidikan Finland sebenarnya semakin merosot. Menurut pengkaji Heller Sahlgren dari Centre for the Study of Market Reform of Education, ‘sistem pendidikan ajaib’ yang diguna pakai Finland inilah punca kejatuhannya.

Menurut beliau, kehebatan pencapaian pendidikan Finland hakikatnya berlaku sebelum daripada kebanyakan polisi pendidikan Finland yang baru ini diperkenalkan. Setelahnya, barulah pencapaian mereka merosot.

“Bukti – bukti baru menunjukkan kejayaan Finland dalam pendidikan adalah berpunca daripada faktor ekonomi, sejarah dan budaya dan bukan sistem pendidikan yang diguna pakai oleh negara tersebut” ujar Heller.

Mungkin yang agak ironi adalah, melihat kepada kegagalan sistem pendidikan Finland, kini Asia pula yang menjadi sasaran lantaran kejayaan mereka.

Seorang rakyat Finland yang belajar di Hong Kong, Hannamiina Tanninen dalam Tedtalk beliau menggariskan beberapa tindakan yang mesti diambil oleh pelajar Finland untuk kekal relevan (Pencapaian PISA Hong Kong lebih tinggi daripada Finland)

1) Murid di Asia mula belajar lebih awal, mereka belajar lebih keras dan kerja lebih panjang.

2) Sistem pendidikan Finland merendahkan piawai mereka untuk merangkumi murid yang lebih lemah. Sistem Asia Timur menghendaki semua murid berusaha mencapai piawai universal yang tinggi.

3) Sistem pendidikan Asia Timur menyuruh murid bersaing untuk berjaya. Di Finland mereka tak suka bersaing.

4) Sistem pendidikan Finland perlu sentiasa membuat pengajaran mereka seronok. Tapi menurut Hannamiina ini adalah satu masalah kerana pencapaian pendidikan mereka terpaksa pula menurut perasaan dan kehendak murid, bukan pencapaian objektif.

5) Di Finland, mereka sering kali diajar “sudah cukup la tu, anda dah bagus”. Tapi di Hong Kong Professor sentiasa menyuruhnya buat lebih baik, pergi lebih jauh.

Menariknya, mungkin banyak daripada saranan ini sudah pun diamalkan dalam sistem pendidikan Malaysia.

Maka, adakah boleh jadi ketika Malaysia sedang melihat untuk bermigrasi kepada sistem pendidikan Finland, Finland lambat laun mengadaptasi pula sistem pendidikan Malaysia / Asia? Jadi apakah sebenarnya solusi masalah sistem pendidikan kita?

*Ramai kata guru di Finland adalah terbaik di dunia. Admin mungkin susah nak percaya apabila pengalaman guru di Malaysia, mereka sanggup mengajar sehingga 1 pagi atas pengorbanan sendiri.

Sumber:1) https://www.cambridgeassessment.org.uk/…/207376-finnish-fai…2) https://cps.org.uk/…/real-finnish-lessons-the-true-story-o…/3) https://bigthink.com/t…/finland-education-system-criticisms/


Ada Aurora dekat Malaysia?!

Tular di laman sosial Twitter mengenai fenomena Aurora atau cahaya indah di langit yang dikatakan bakal berlaku pada malam semalam (14 Mac). Ciapan daripada pengguna twitter tersebut memetik sumber daripada akhbar Kosmo bahawa ribut matahari bakal melanda Bumi pada hari yang sama, yang bakal mengakibatkan berlakunya fenomena Aurora.

Benarkah dakwaan tersebut?

Aurora merupakan fenomena cahaya terang yang dapat dilihat di langit malam, dan selalunya berlaku di kawasan berhampiran kutub Bumi (samada Kutub Utara atau Kutub Selatan). Aurora selalunya menjadi tarikan pelancongan, kerana fenomena Aurora pada waktu malam memancarkan keindahan yang tersendiri, lebih-lebih lagi apabila langit malam yang gelap dihiasi dengan cahaya berwarna warni.

Aurora boleh dikategorikan kepada dua jenis, iaitu Aurora Borealis atau Cahaya Utara (Teja Utara), dan juga Aurora Australis atau Cahaya Selatan (Teja Selatan). Nama bagi aurora ini diberi berdasarkan kutub yang berhampiran dengan tempat fenomena itu terjadi.

Fenomena Aurora terhasil apabila terdapat dua benda, iaitu cas yang bergerak di angkasa, serta medan magnet bagi sesuatu planet.

Mengambil contoh mudah (iaitu planet Bumi), fenomena Aurora boleh terjadi apabila Matahari mengeluarkan zarah bercas. Zarah bercas ini akan memiliki tenaga yang tinggi, dan akan bergerak ke Bumi (contoh).

Apabila zarah bercas ini menghampiri Bumi, lapisan perlindungan Bumi yang pertama akan berfungsi. Zarah-zarah bercas dengan tenaga tinggi ini akan bertembung dengan Medan Magnet Bumi, dan zarah bercas tadi akan kehilangan tenaga mereka dan kemudiannya bergerak mengikut medan magnet Bumi, menuju ke bahagian Kutub Bumi (sama ada Kutub Utara atau Kutub Selatan).

Setelah bergerak masuk ke lapisan atmosfera Bumi, zarah tercas akan mula berinteraksi dengan molekul yang berada di lapisan atmosfera Bumi.

Justeru, warna yang terhasil adalah bersandarkan komposisi atmosfera Bumi serta interaksi kimia di kawasan tersebut pada waktu itu. Sebagai contoh, ada sesetengah Aurora berwarna merah yang terhasil kerana interaksi antara molekul nitrogen, manakala warna hijau terjadi kerana interaksi antara molekul oksigen di udara.

Mereka bercahaya kerana mereka masih mempunyai tenaga yang tinggi, meskipun ketika sudah memasuki atmosfera Bumi. Cahaya yang terlihat adalah manifestasi saki-baki tenaga yang dimiliki oleh cas-cas yang bergerak dari Matahari tadi.

Jawapan mudah: Harapnya tak boleh.

Meskipun Aurora merupakan fenomena alam yang cantik. namun kita kena ingat yang Aurora merupakan hasil daripada “Ribut Suria”. Bagi membentuk Aurora di Malaysia, Aurora perlu bergerak jauh – dari Kutub Utara, melangkaui hampir separuh Bumi, sebelum sampai ke Malaysia.

Sekarang bayangkan, kalau Ribut Suria tersebut mampu menghasilkan Aurora yang mampu sampai ke Malaysia, bukankah itu maknanya Ribut Suria itu teramat kuat tenaganya?

Sekiranya Aurora mampu sampai ke Malaysia dan garisan khatulistiwa, secara amnya, demikian merupakan petanda yang buruk.

Ribut Suria yang amat besar perlu menghentam Bumi untuk membolehkan Aurora sampai ke Malaysia, dan sekiranya Ribut Suria yang amat besar tenaganya menghentam Bumi, sebenarnya akan memberi kesan kepada sistem satelit di Bumi. Satu lagi kesan ketara daripada Ribut Suria yang kuat adalah akan terhasilnya arus teraruh (induced current) akibat daripada fluks magnet yang dibawa oleh Ribut Suria tersebut. Arus teraruh ini akan mengganggu sistem grid kuasa (macam yang dikawal oleh TNB).

Oleh itu, bersyukurlah kalau kita di Malaysia tak nampak Aurora!

“Ribut Matahari diramal landa Bumi esok”, KOSMO! (Mac 2022). https://www.kosmo.com.my/2022/03/13/ribut-matahari-diramal-landa-bumi-esok/

“Northern lights (aurora borealis): What they are & how to see them”, Space.com (Mac 2022). https://www.space.com/15139-northern-lights-auroras-earth-facts-sdcmp.html

“Space Weather Prediction Center, National Oceanic and Atmospheric Administration”, (Mac 2022). https://www.swpc.noaa.gov/products/alerts-watches-and-warnings


Dari mana Matematik datang?

Sejak dahulu lagi, ilmu matematik dipertikaikan punca kewujudannya. Terdapat dua kemungkinan faktor wujudnya pertikaian ini.

Pertama, tahap kesukarannya menyebabkan orang ramai mencari punca dan kegunaannya dalam kehidupan.

Kedua, tahap keindahan dan kehebatannya menyebabkan sesetengah manusia mencari punca atas dasar kekaguman.

Zaman sekarang, pertikaian ini tidak hanya berlegar di kalangan rakyat Malaysia, tetapi juga di negara-negara lain, malah mungkin sehingga melibatkan seluruh dunia.

Di era pemerkasaan STEM dan IR 4.0, segelintir manusia masih mempertikai dua persoalan asas mengenai ilmu Matematik yang menjadi salah satu ilmu wajib dalam pembelajaran STEM dan IR 4.0.

“Dari mana Matematik datang?” dan “Apa itu matematik?”

Dalam satu artikel di laman web https://theconversation.com/au/technology, bertajuk “Pythagoras’revenge : humans didn’t invent mathematics, it’s what the world is made of.”, penulis yang merupakan Associate Professor di Australian Catholic University menyebut bahawa kebanyakan manusia menganggap matematik ini merupakan invensi manusia, seperti satu bahasa yang mungkin mentakrifkan alam nyata, tetapi, tidak wujud di luar pemikiran orang yang menggunakannya. Kemudian, beliau menyatakan bahawa matematik merupakan komponen penting alam semula jadi yang memberi struktur kepada dunia fizikal berdasarkan dua pembuktian kejadian alam.

Sarang lebah berbentuk heksagon

Mengikut konjektur “honeycomb” dalam matematik, bentuk heksagon merupakan bentuk paling efisien untuk memenuhi setiap ruang secara maksimum dengan mengekalkan jumlah panjang perimeter pada tahap minimum.

Maka, lebah dikatakan berevolusi menggunakan bentuk ini untuk menghasilkan ruang terbesar bagi menyimpan madu.

Serangga Cicadas dan nombor perdana

Terdapat dua subspesies serangga cicadas di Utara Amerika yang hidup di tanah hampir sepanjang hayat mereka. Kemudian, setiap 13 dan 17 tahun, serangga ini muncul dalam kawanan besar untuk tempoh sekitar dua minggu. Hal ini telah menimbulkan persoalan mengapa 13 dan 17 yang dipilih. Hujahnya adalah kerana serangga ini memilih selang tahun dengan nombor perdana, besar kemungkinan kerana ingin mengelak daripada bertemu pemangsa yang hidup dengan kitaran hidup berbeza panjang tempohnya dan tidak akan keluar pada setiap 13 dan 17 tahun.

Daripada contoh-contoh ini, penulis menyatakan bahawa matematik bukanlah ciptaan manusia kerana banyak perkara sekeliling kita dapat dijelaskan secara matematik. Sebenarnya, fakta matematik hanyalah ditemui, bukan oleh manusia semata-mata, tetapi juga oleh serangga, enjin dan planet.

Beliau kemudiannya menerangkan gagasan Plato perihal ini yang menganggap bahawa objek termasuk nombor dan bentuk geometri benar-benar wujud di dunia dan di luar ruang dan masa. Hal ini kerana sekiranya matematik wujud di alam selain dunia yang kita diami, objek tersebut tidak mampu untuk dikaitkan secara fizikal. Gagasan ini turut dipersetujui oleh pengikut Pitagoras, tetapi sedikit berbeza apabila mereka tidak menganggap bahawa objek matematik ini wujud di luar ruang dan masa. Malah, mereka mempercayai bahawa objek matematik tercipta sama seperti penciptaan atom. Rentetan beberapa pembahasan, penulis akhirnya menyimpulkan bahawa objek matematik menyediakan rangka kerja struktur untuk dunia fizikal.

Lalu, bagaimana pula tanggapan ilmuwan Islam? Bukankah ilmu ini turut merentasi tamadun Arab suatu ketika dahulu sehingga terlahirnya beberapa nama besar yang memberi sumbangan dalam penemuan-penemuan konsep matematik seperti Al-Khawarizmi dan Omar Khayyam.

Bagi menjawab persoalan ini, hakikatnya adalah tidak mudah kerana berkait rapat dengan kefahaman falsafah, epistemologi, mantik dan bahasa. Oleh sebab itu, terlahirnya empat mazhab pemikiran yang membahaskan perihal ilmu ini, iaitu logikisme, formalism, intuisisme dan kuhnisme. Fahaman inilah yang mendasari ajaran para ilmuan dan pendidik dalam menyampaikan dan mempelajari ilmu Matematik.

Di akhir perbahasan, paradigma ilmu ini akan dikembalikan kepada kebenaran Al-Quran oleh para ilmuwan Islam.

Kita boleh bersetuju bahawa ilmu Matematik bukan ilmu manusia. Tetapi, kita tidak bersetuju untuk menyatakannya sebagai ilmu sedia ada. Sebagai seorang Muslim, kepercayaan dan pegangan kita melebihi batasan itu bahawa sesungguhnya ada kuasa Yang Maha Besar atas segalanya. Secara umumnya, semua yang diciptakan Allah ada aturan dan ketetapan tersendiri. Aturan dan ketetapan inilah yang kemudiannya dipelajari, dikaji dan diambil hikmahnya oleh manusia.

“Dan mengapa mereka tidak memikirkan tentang (kejadian) diri mereka? Allah tidak menciptakan langit dan bumi dan apa yang ada di antara keduanya melainkan dengan (tujuan) yang benar dan dalam waktu yang ditentukan. Dan sesungguhnya kebanyakan di antara manusia benar-benar mengingkari pertemuan dengan Tuhannya.”- Surah Ar-Rum ayat 8.

RUJUKAN : https://scitechdaily.com/pythagoras-revenge-humans-didnt-invent-mathematics-its-what-the-physical-world-is-made-of/


Bagaimana al-Quran menyuruh kita mengkaji matematik

Sebagai umat Islam, kita berpegang teguh kepada Al-Quran dan Al-Hadis sebagai sumber utama rujukan kehidupan. Daripada sekecil-kecil perkara, sehinggalah sebesar-besar perkara, pasti ada petunjuk daripada Allah menerusi sumber ini. Oleh sebab itulah, Baginda Rasulullah S.A.W bersabda yang bermaksud :

“Aku tinggalkan kepada kamu dua perkara dan kamu tidak akan sesat selagimana kamu berpegang dengannya iaitu kitab Allah (al-Qur’an) dan sunnah Nabi-Nya (Sunnah Nabi SAW).” (Hadis Riwayat Imam Malik)

Catatan sejarah menceritakan kepada kita bagaimana ilmuwan Islam terdahulu mempunyai ilmu yang komprehensif dan mantap dalam pelbagai bidang melebihi tamadun-tamadun yang lain biarpun pada peringkat awal, ilmu-ilmu tersebut diserap daripada tamadun-tamadun terdahulu seperti tamadun Yunani dan tamadun Rom. Berinspirasikan daripada Al-Quran sebagai pusat kegiatan ilmu, penerokaan-penerokaan baharu telah dijalankan dan pelbagai penyelidikan baharu telah terhasil.

Hal ini turut mendapat perhatian cendekiawan-cendekiawan Negara bukan Islam yang mengakui bahawa terlalu banyak ayat-ayat Al-Quran yang mempunyai perkaitan dengan ilmu-ilmu sains seperti proses kejadian manusia, bumi, langit, tumbuhan, haiwan dan lain-lain.

Tahukah anda, penerangan konsep matematik tidak terkecuali daripada petunjuk sumber ini. Saya yakin, sudah ramai yang mengkhatam Al-Quran berkali-kali sepanjang hidupnya sehingga ke hari ini dan menyedari bahawa terdapat kalam Allah yang menerangkan tentang ilmu ini.

Daripada satu jurnal Sains dan Matematik yang dikeluarkan oleh Universiti Teknologi Malaysia bertajuk “Pendidikan dan Penyelidikan Matematik Berinspirasikan Al-Quran”, jom kita cuba lihat beberapa bukti yang telah ditunjukkan.

Aritmetik merupakan cabang ilmu matematik yang melibatkan nombor, manakala aljabar ialah cabang ilmu nombor yang tujuan penulisan asalnya mengikut al-Khawarizmi adalah untuk menyediakan satu perkaedahan rapi dalam masalah nilai anu disebabkan masalah-masalah yang dihadapi oleh masyarakat harian dalam permasalahan wasiat, pusaka, mua’malat dan mutarahat (perbahasan berbentuk soal jawab masalah). Al-Khawarizmi telah menyebut bahawa aljabar merupakan ilmu untuk masyarakat. Dalam menemukan penyelesaian ini, beberapa ayat al-Quran telah dijadikan rujukan. Antaranya, surah an-Nisaa (4:11-12) bagi menentukan kadar pembahagian harta pusaka setiap waris.

Selain itu, istilah-istilah berkaitan perhitungan seperti ‘nombor-nombor’ dalam surah Yusuf (12:43), ‘per’ bagi pecahan dan perpuluhan dalam surah Saba’ (34:45), ‘kali ganda’ dalam surah al-An’am (6:160), ‘lebih’, ‘kurang’ dan pelbagai lagi istilah matematik yang lain.

Logik merupakan salah satu elemen penting dalam memberi hujah saintifik yang mempengaruhi perkembangan ilmu-ilmu sains dan matematik hingga kini, termasuklah dalam bidang perkomputeran. Dalam bahasa tamadun terdahulu, logik ini disebut sebagai mantik dan menjadi aspek penting dalam menzahirkan kebenaran dan menolak kepalsuan. Prof. Mat Rofa menerangkan hasil penemuannya berkenaan mantik dalam buku ‘Mantik, Matematik dan Budaya Ilmu’ bahawa mantik membimbing kaedah berfikir secara bersistem dan membuat penaakulan dan penghujahan yang sahih seperti contoh yang sering dikemukakan, “Alam berubah, setiap yang berubah adalah baharu, maka alam adalah baharu.”

Menerusi surah Al-Imran (3:185) yang membawa maksud, ”Setiap yang bernyawa pasti akan menemui kematian.”, cendekiawan Islam seperti al-Kindi dan al-Khawarizmi telah mendapat ilham untuk membuktikan satu teori matematik. Selaras dengan penggunaan matematik yang lebih moden, pernyataan logik ‘jika’ dan ‘maka’ menjadi asas kepada pembuktian teorem-teorem matematik dalam pelbagai bentuk permasalahan.

Permodelan matematik boleh ditakrifkan sebagai prosedur untuk mengkaji keadaan atau fizikal sesuatu sistem atau peristiwa dengan menganalisis data-data berkaitan menggunakan kaedah-kaedah matematik yang tertentu.

Dalam al-Quran, konsep permodelan matematik dapat diperhatikan melalui penggunaan secara tidak langsung nombor-nombor untuk mewakili sesuatu objek atau peristiwa. Seperti satu kajian yang menyebut bahawa penelitian secara terperinci akan Surah al-Qadr akan mendapati surah tersebut terbina dengan 114 huruf dan 30 patah perkataan mewakilkan sebahagian ciri-ciri al-Quran itu sendiri yang mempunyai 30 juzuk dan 114 surah berpadanan dengan sebab penurunan dan isi kandungan surah tersebut. Dalam satu kajian yang lain menyebut bahawa perkataan yang bermaksud bulan dan hari masing-masing diulang sebanyak 12 dan 365 kali dalam ayat-ayat al-Quran bertepatan dengan ukuran bulan dan hari secara umum dalam kalendar-kalendar manusia.

Dalam surah Yasin (36:36), Allah menyebut bahawa makhluk dicipta secara berpasangan. Hal ini juga terpakai pada nombor sepertimana yang ditunjukkan pada jujukan Fibonacci yang telah digunakan secara meluas dalam teori nombor, serta dijadikan sebagai satu kaedah pelaburan ahli-ahli ekonomi. Selain itu, konsep pasangan tertib bagi sesuatu nombor telah diperkenalkan untuk mewakilkan unsur-unsur dalam sesuatu set secara tersusun yang mana menjadi konsep penting dalam geometri, teori graf, dan juga permasalahan dalam bidang kejuruteraan.

Terdapat firman Allah S.W.T yang menerangkan konsep songsangan secara tidak langsung dalam menerangkan penciptaan alam semesta dan hukum hakam. Sebagai contoh, surah al-A’raf (7:8-9) menyatakan ciri orang yang berjaya dan gagal. Selain itu, penciptaan pasangan malam-siang dalam surah al-Israa’ (17:12), langit-bumi dalam surah al-Anbiyaa’ (21:30) dan syurga-neraka dalam surah al-Imran (3:131-133).

Kita mengetahui bahawa bahasa Al-Quran ini adalah tidak mudah untuk ditafsir secara terus dan memerlukan kepada bacaan tafsiran yang lebih mendalam oleh ulama’-ulama’ Islam yang diiktiraf ilmunya. Malah, peranan hadis juga adalah untuk menghuraikan secara terperinci tentang apa yang difirmankan oleh Allah S.W.T di dalam Al-Quran. Oleh yang demikian, amalan mentadabbur selepas membaca Al-Quran amatlah diperlukan bagi memahami makna tersirat setiap ayat Allah dengan lebih mendalam.

Penerangan-penerangan di atas telah dibuat oleh pengkaji dalam jurnal ini secara umum dan hanya dibahaskan secara ringan perkaitannya setelah pengkaji membaca beberapa kajian lain dengan mendalam. Kita dapat lihat beberapa contoh bagaimana Allah menerangkan konsep matematik dalam Al-Quran dan dijadikan panduan para cendekiawan terdahulu sehinggalah kini untuk menyelesaikan permasalahan manusia.

Untuk mengetahui lanjut tentang konsep matematik dalam mukjizat mulia ini, tadabburlah ayat-ayat al-Quran dengan sedalamnya menerusi bacaan-bacaan tafsir oleh ulama’ muktabar. Beberapa hari lagi nak masuk Ramadan, eloklah kita ambil semangat di bulan Syaaban ini untuk memulakan momentum dan konsistensi membaca dan mentadabbur ayat al-Quran dengan sebaiknya.


5 tips jimatkan minyak dikongsikan pensyarah ini!

Berikutan isu kenaikan harga minyak, dua orang pensyarah dari Universiti Teknologi Sydney berkongsi lima tips untuk membuatkan minyak kereta dapat bertahan lama. Perkongsian ini telah dilakukan menerusi satu artikel di laman web The Conversation.

Jom kita tengok tips yang dikongsikan.

Seperti satu peraturan am menyatakan, semakin besar dan berat kereta anda, semakin banyak tenaga dan minyak digunakan untuk setiap kilometer. Oleh demikian, kereta yang kecil sudah pasti mengurangkan kos minyak anda.

Terdapat juga kajian yang menyatakan bahawa untuk setiap pertambahan berat kenderaan sebanyak 100 kg, maka penggunaan bahan api akan meningkat kira-kira 5% hingga 7% untuk kereta bersaiz sederhana. Biarpun menggunakan kereta yang kecil, adalah lebih baik mengurangkan bebanan dalam dan elakkan memandu kenderaan anda dengan berat yang berlebihan.

Teknik pemanduan juga memainkan peranan penting dalam keadaan ini. Eco-driving melibatkan kesedaran anda untuk mengambil kira setiap penggunaan bahan api dan mengambil tindakan untuk mengurangkannya.

Setiap kali anda berhenti, anda akan memecut mengikut kelajuan yang diinginkan. Maka, pecutan itu memerlukan banyak tenaga dan bahan api. Untuk menjimatkan minyak, anda perlu pandu dengan lancar tanpa terus memecut. Anda perlu sedar akan keadaan lalu-lintas untuk bijak mengawal kelajuan kenderaan serta tidak menekan brek sekiranya tidak perlu.

Terdapat juga keadaan minoriti iaitu bagi empunya kereta manual, memerlukan kepada pemanduan dengan gear yang tinggi bagi mengurangkan bebanan enjin dan penggunaan minyak. Tetapi, sekiranya anda ialah pemandu kenderaan auto, gunakan ‘eco setting’ sekiranya ada.

Sekiranya kereta sedang berhenti atau diparkir, matikan enjin. Sebuah kereta kecil kebiasaannya menggunakan satu liter minyak per jam ketika dalam keadaan tersebut, yang mana menghampiri dua liter per jam bagi sebuah kereta SUV bersaiz besar.

Penggunaan penyaman udara akan menambahkan antara 4% dan 8% daripada penggunaan keseluruhan bahan api. Pengunaan kipas lebih menjimatkan, atau terus mendapatkan angin daripada luar ketika pemanduan.

Hal ini juga dapat memastikan tayar anda kembung dan menjimatkan penggunaan bahan api antara 2% dan 4%.

Daripada lima tips ni, mungkin terdapat beberapa yang dapat diaplikasikan. Semoga bermanfaat dan selamat beramal!

Sekiranya anda ingin membaca lanjut penulisan ini, anda boleh rujuk sini ya.


Pengkaji UMT berjaya cipta sejarah Malaysia menghasilkan 600,000 benih batu karang!

UMT terus mengungguli kajian-kajian sains marin setelah sekumpulan pengkaji berjaya mengusahakan pembenihan karang (Coral Seeding Effort) dengan menghasilkan sebanyak 600,000 benih di Pulau Bidong baru-baru ini.

Menurut seorang pengkaji UMT, Associate Professor Dr Tan Chun Hong menyatakan bahawa dapatan ini merupakan kejayaan pertama di Malaysia. Kajian yang sama turut dijalankan oleh pengkaji-pengkaji sains marin di serata dunia, seperti di Australia dan Pulau Carribbean.

Proses ini memerlukan sepasang batu karang yang matang untuk bertelur. Batu karang ini dikeluarkan daripada laut untuk menjalankan proses persenyawaan ex-situ. Tiga pasang batu karang spesies acropora gemmifera telah berjaya menghasilkan 600,000 benih dengan mengambil masa selama lima hari.

Dr Tan menyatakan harapannya agar kejayaan ini menjadi pemangkin pemulihan terumbu karang pada masa hadapan memandangkan kadar kelangsungan hidup bagi larva karang yang terhasil secara semulajadi adalah sangat rendah. Hal ini kerana kebiasaannya mereka akan dimakan oleh ikan atau dibawa arus ke pantai sebelum sempat menjalani fasa akhir proses metamorfosis, iaitu proses perubahan struktur fizikal si anak untuk menjadi matang dan dewasa.

Maka, Seeding Effort ini amat diharapkan dapat memulihkan saiz populasi karang di Malaysia. Walau bagaimanapun, beliau memberitahu bahawa kajian ini memerlukan tenaga dan kos yang tinggi. Maka, sukarelawan dan pihak yang sanggup memberi sumbangan dan tajaan adalah sangat diperlukan bagi memastikan kesinambungan usaha ini di Malaysia.

Semoga kepentingan usaha ini mendapat perhatian pihak kerajaan dan pihak berkaitan untuk memastikan ekosistem marin di Malaysia terus terpelihara. Sesungguhnya terumbu karang ini bukan sekadar penghias lautan, tetapi berfungi untuk menyumbang kepada keselamatan dan kestabilan bumi kita.

Akhir sekali, tahniah UMT!

Sumber : Bernama


Tahniah Dr Zahiraniza, tahniah UTP!

Terbaru, Bernama telah melaporkan kejayaan Prof Madya Dr Zahiraniza Mustaffa dari Jabatan Kejuruteraan Awam dan Alam Sekitar, Universiti Teknologi Petronas (UTP) yang meraih Anugerah Akademik Negara (AAN) bagi Kategori Pengajaran (Kelompok Kejuruteraan) oleh Kementerian Pengajian Tinggi (KPT). Anugerah ini merupakan pengiktirafan dan penghormatan tertinggi Negara kepada cendekiawan Malaysia yang komited memberi sumbangan besar dalam penemuan-penemuan serta pembangunan ilmu untuk Negara.

Anugerah ini telah disempurnakan oleh YAB Perdana Menteri Malaysia, Datuk Seri Ismail Sabri Yaakob dan Menteri Pengajian Tinggi, Datuk Seri Dr Noraini Ahmad dalam Anugerah Akademik Negara ke-14 baru-baru ini.

Prof Madya Dr Zahiraniza Mustaffa begitu berbesar hati menerima anugerah ini dan menceritakan pengalaman beliau dalam bidang pengajaran sejak 10 tahun lepas serta sokongan pengurusan UTP dan bahagian akademik yang terus membimbing beliau dalam kerjaya dan pembangunan diri.

Menerusi bual bicara bersama wakil Bernama, beliau menceritakan perihal UTP sebagai sebuah institusi yang begitu menyokong kakitangannya dalam pelbagai cara. Justeru, menjadi aspirasi beliau untuk meletakkan universiti tersebut setanding dengan institusi lain dalam mengetengahkan usaha yang dilakukan oleh Petronas dan UTP untuk pembangunan manusia.

Selain itu, kejayaan meraih anugerah ini juga menjadi medium untuk beliau menyebarkan fahaman dan aspirasi keguruan dalam mendidik generasi muda dengan pendekatan pedagogi yang betul, bukan sahaja menekankan kepada kecekapan teknikal tetapi juga keupayaan untuk mereka berfikir secara rasional dalam membuat keputusan kejuruteraan. Langkah ini diharapkan dapat melahirkan ramai jurutera yang berperikemanusiaan.

Tahniah Prof Madya Dr Zahiraniza Mustaffa! Tahniah UTP!

Jutaan tahniah juga diucapkan kepada semua ahli akademik penerima anugerah dalam Anugerah Akademik Negara ke-14. Semoga lebih ramai cendekiawan berkualiti dilahirkan oleh institusi-institusi pengajian di Malaysia demi pembangunan manusia dan peradaban Negara.

Sumber : Berita Bernama.